text:
स्टेशन
मास्टर
मूल रूसी - अलिक्सान्द्र पुश्किन (1799-1837) मगही अनुवाद - नारायण प्रसाद
*********************************************************************************
"अब करीब तीन
साल गुजर चुकलो ह", अन्त में ऊ स्टेशन
मास्टर बोलल, "हमरा दुन्या बेटी के वगैर जीते, ओकर बिना कोय खबर के
। ऊ जिन्दा हको कि मर गेलो, ई तो भगमाने जानऽ हका
। कुच्छो हो सकऽ हइ । ऊ पहिली लड़की नयँ हइ आउ न अन्तिम, जेकरा कोय
चलता-फिरता निठल्ला युवक फुसला के ले जा हइ आउ कुछ दिन रखके छोड़ दे हइ । अइसनकी
पितिरबुर्ग में ढेर हइ । अइसन मूरख लड़कियन, जे आझ रेशमी आउ मखमल
पोशाक में हइ, कल देखऽ त, भिखमंगा आउ शराबी के
साथे गली-कूची में मारल फिरऽ हइ ।"
*********************************************************************************
सिविल रेजिस्ट्रार
पोस्ट-स्टेशन के
तानाशाह
--- राजकुमार व्याज़ेम्स्की
के नयँ कोसलक स्टेशन मास्टर सब के ? के नयँ फटकारलक उनकन्हीं के ? गोस्सा के समय में, के नयँ उनकन्हीं से माँग कइलक निर्णायक
रजिस्टर के, ताकि ओकरा में झूठ-मूठ के उनकन्हीं के
जुल्म, बदतमीजी आउ गलती के शिकायत दर्ज कर सके ? के नयँ उनकन्हीं के समझऽ हइ - मानव जाति
के रूप में कलंक;
मर चुकल सरकारी
करमचारी,
चाहे कम-से-कम मुरोम
जंगल के डाकू जइसन ?
लेकिन न्यायोचित ढंग
से विचार कइल जाय,
उनकन्हीं के जगह पे
खुद के रख के देखल जाय,
त हो सकऽ हइ कि हम सब
उनकन्हीं के बारे बहुत बेहतर तरीका से फैसला कर सकम । स्टेशन मास्टर के कीऽ मतलब होवऽ हइ ? चौदहमा किलास (सबसे निचला दर्जा) के असली शहीद, बाहरी चोट खाय से, बस, बच्चे भर अपन ओहदा के ढाल से घिरल, आउ एकरो से हमेशे बच्चे के गारंटी नयँ
(अपन पाठक सब के अन्तरात्मा के अपील करऽ ही) । ई तानाशाह के कइसन ओहदा हइ, जइसन कि राजकुमार व्याज़ेम्स्की एकरा
व्यंग्यपूर्वक कहऽ हथिन ? ई
की कालापानी नयँ हइ ?
न दिन में चैन, न रात में । यात्री अपन उबाऊ यात्रा के बखत जमा होल
सब्भे झुंझलाहट स्टेशन मास्टर पर निकासऽ हइ । मौसम असहनीय, रस्ता खराब, कोचवान जिद्दी, घोड़ा असकतियाहा - आउ ई सब लगी दोषी
स्टेशन मास्टर ।
ओकर गरीबखाना में
घुसला पर यात्री ओकरा अइसे देखऽ हइ मानूँ ऊ दुश्मन होवे; ई खुशी के बात होत अगर ओकरा अनिमंत्रित
अतिथि से जल्दी छुटकारा मिल जाय । लेकिन अगर घोड़े उपलब्ध नयँ रहे तो ? बारिस आउ कादो में ओकरा दर-दर भटके पड़ऽ
हइ, आँधी-तूफान में, क्रिसमस (ठंढक) के बरफ में निकस के बाहर
जाय पड़ऽ हइ ड्योढ़ी में, ताकि चिढ़ल यात्री के चिल्लाहट आउ
धक्का-मुक्की से कुछ पल खातिर चैन के साँस ले सके । सेनापति आवऽ हइ, त काँपते-काँपते स्टेशन मास्टर ओकरा
अन्तिम दू त्रोयका (तीन घोड़ा से खिंचल जाय वला गाड़ी) दे दे हइ, हलाँकि जेकरा में एगो डाक खातिर रिजव
कइल हइ । सेनापति चल जा हइ, ओकरा
बिना "धन्यवाद" कहले । पाँच
मिनट बाद - घंटी के अवाज ! ... आउ सरकारी संदेशवाहक फ्रेश घोड़ा के अपन ऑर्डर टेबुल
पर फेंक दे हइ ।
ई सब परिस्थिति पर
अच्छा से विचार कइल जाय,
त कोप के जगह पे हम
सब के दिल में हार्दिक सहानुभूति भर जात । ई
विषय पर आउ कुछ शब्द - गत बीस बरिस के दौरान रूस में लगातार सगरो घुमलूँ हँ, डाक के लगभग सब्भे रस्ता से हम परिचित
हकूँ; कोचवानके कुछ पीढ़ी के हम जानऽ हूँ; शायदे कोय स्टेशन मास्टर होत जेकरा हम
चेहरा से नयँ पहचानऽ हूँ, आउ
जेकरा साथ हमरा पाला नयँ पड़ल होत; यात्रा
के दौरान रोचक प्रेक्षण के भंडार हमरा पास हके, जेकरा नजदीक भविष्य में प्रकाशित करे के
आशा करऽ ही;
अभी लगी हम एतने कहे
ल चाहम कि स्टेशन मास्टर सब के स्थिति जनता के बीच में अभी तक बिकलुल गलत तरीका से
पेश कइल गेले ह ।
ओतना तोहमत लगावल ई
स्टेशन मास्टर साधारणतः वास्तव में शान्तिप्रिय, स्वभाव से सेवापरायण, समाजिक प्रवृत्ति के, सम्मान के दावा करे में विनयशील, आउ पइसा के मामले में बिलकुल बिना लोभ
के । उनकर बातचीत (जेकरा कइएक यात्रा करेवला
सज्जन उपेक्षा करे के गलती करऽ हका) से बहुत कुछ रोचक आउ शिक्षाप्रद बात प्राप्त
कइल जा सकऽ हइ ।
जहाँ तक हम्मर बात हइ, त हम मानऽ हिअइ कि सरकारी कामकाज से
यात्रा करेवला में से हम छठा किलास (दुय्यम दर्जा) के कोय ओहदा वाला अफसर के
बातचीत पर जादे ध्यान देहूँ ।
असानी से अन्दाज लगावल जा सकऽ हइ कि आदरणीय वर्ग के हमर कइएक
गो स्टेशन मास्टर मित्र हका । वास्तव
में उनकन्हीं में से एगो अइसन हका जिनकर स्मृति हमरा लगी बेशकीमती हके । कभी परिस्थिति हमन्हीं के मिलइलक, आउ उनके बारे अब हम अपन प्रिय पाठक के
बतावे ल चाहऽ ही ।
सन् 1816 के
मई महिन्ना में हमरा फलना प्रान्त में घुम्मे के मौका मिलल, अइसन रस्ता से जे अभी अस्तित्व में नयँ
हइ । हम एगो छोटगर पद पर कार्यरत करमचारी हलूँ, पोस्ट से यात्रा कइलूँ, जबकि हम एक स्टेशन से दोसर स्टेशन के
यात्रा के समय एक बार में दुइये घोड़ा के भाड़ा चुका सकऽ हलूँ । एकरा चलते स्टेशन मास्टर हमरा साथ
शिष्टाचार के साथ पेश नयँ आवऽ हल, आउ
अकसर हमरा झगड़ा करके ऊ सब चीज लेवे पड़ऽ हल जे हमर विचार से हमर हक हल । युवा आउ चिड़चिड़ा होवे के कारण, हम कोय स्टेशन मास्टर के कमीनापन आउ
बुजदिली पर गोसा जा हलूँ, जब
ऊ हमरा लगी तैयार कइल त्रोयका के कोय रईस अफसर के दे दे हल । ओतनहीं लम्मा समय तक हम अपना के अभ्यस्त
नयँ कर पइलूँ ई बात पर कि तुनुकमिजाज बैरा गवर्नर के भोज में हमरा खाना परोसले
बिना आगे बढ़ जा हले ।
आजकल ई सब ठीक-ठाक हो
गेल ह । वस्तुतः हम सब के साथ की होवत, अगर सब लगी सुविधाजनक नियम "ओहदा
के ओहदा इज्जत करे" के जगह पे बदल के दोसर कर देल जाय, जइसे "बुद्धि बुद्धि के सम्मान
करे" ?
कइसन विवाद खड़ा हो
जाय ! आउ नौकर सब केकरा से खाना परसे ल शुरू करत ? लेकिन हम अपन कहानी के तरफ लौटऽ ही ।
दिन बहुत गरम हल । *** स्टेशन से तीन विर्स्ता (1 विर्स्ता = 1.067 कि.मी. = 3500 फुट) के दूरी पर हलूँ कि फूही पड़े लगल, आउ एक्के मिनट में बहुत जोर के आल बारिश
हमरा भिंगा के तरबतर कर देलक । स्टेशन
अइला पर सबसे पहिले हमर चिंता होल जल्दी से जल्दी कपड़ा बदले के आउ फेर चाय माँगे
के । "ए दुन्या !" - स्टेशन मास्टर
चिल्लइला,
"समोवार गरमा दे आउ
मलाय लेके आ ।"
एतना सुनला पर परदा
के पीछे से करीब चौदह साल के एगो लड़की बाहर होल आउ ड्योढ़ी में दौड़ के गेल । ओकर सुन्दरता हमरा अचरज में डाल देलक ।
"ई तोर बिटिया हको ?" - स्टेशन
मास्टर के हम पुछलूँ । "हाँ, बिटिये
हइ" - ऊ गौरव के साथ जवाब देलका, "हाँ, एतना बुद्धिमान, एतना फुरतीली, सब कुछ अपन स्वर्गीय माय नियन ।" ऊ तुरते हमर यात्रा के ऑर्डर के नकल करे
लगला, आउ हम उनकर सीधा-सादा लेकिन साफ-सुथरा
घर के सजावे वला तस्वीर के अवलोकन करे में लग गेलूँ । ई सब तस्वीर में बाइबिल में वर्णित
"बदचलन बेटा" (Prodigal Son) के
कहानी प्रदर्शित कइल गेल हल - पहिला तस्वीर में टोपी आउ ड्रेसिंग गाउन में आदरणीय
वृद्ध अपन बेचैन युवा पुत्र के बिदा कर रहल हल, जे शीघ्रतापूर्वक ओकर आशीर्वाद आउ पैसा
के थैली ले रहल हल ।
दुसरका में, चटकीला रंग में दर्शावल हल ई युवक के
व्यभिचारी व्यवहार - टेबुल के पास बइठल, नकली
दोस्त आउ निर्लज्ज औरत सब से घिरल । फेर
दर्शावल हल,
सब कुछ खा-पी के अँचा
देवल युवक,
गुदड़ी में आउ
तिकोनिया टोपी में,
सूअर चरइते आउ ओकरे
साथे भोजन के हिस्सा बँटइते, ओकर
चेहरा पर गहरा दुख आउ पछतावा । अन्तिम
तस्वीर में दर्शावल हल अपन बाप के पास ओकर वापसी, ओहे टोपी आउ ड्रेसिंग गाउन में दयालु
वृद्ध, जे दौड़के ओकरा से मिल्ले ल आवऽ हइ, बदचलन बेटा ओकर गोड़ पर गिरल हइ, पृष्ठभूमि में रसोइया एगो मोटगर बछड़ा के
काट रहल ह,
आउ बड़का भाय नौकर से
ई सब जश्न के कारण पूछ रहल ह । हरेक
तस्वीर के निच्चे में हम देखलूँ उत्तम जर्मन कविता । ई सब हमर स्मृति में अभी तक हके, ओइसहीं गुलमेंहदी के साथ हाँड़ी, रंग-बिरंगा परदा के साथ बिछावन, आउ ऊ बखत हमरा सामने एद्धिर-ओद्धिर घिरल
दूसर-दूसर समान ।
ओइसहीं हमरा अभियो
देखाय दे हके,
ऊ घर के मालिक मानूँ
हमर ठीक सामने होवे,
करीब पचास बरिस के
अदमी, चटकीला आउ जिंदादिल, फीका पड़ल रिबन में तीन मेडल लगल लम्मा
हरियर कोट में ।
हमरा बूढ़ा कोचवानके भाड़ा चुकइतहीं, दुन्या समोवार के साथ वापस आल । छोटी नखरेबाज लड़की हमरा पर जे प्रभाव
डाललक हल ऊ दोसरे नजर में नोटिस कर लेलक; अपन
नीला आँख निच्चे कर लेलक; हम
ओकरा से बात करे लगलूँ,
ऊ जवाब देलक बिना कोय
लज्जा के,
दुनियाँ देखल लड़की
जइसन । हम ओकर बाप के एक गिलास पंच (स्पिरिट
में पानी,
फल के रस, चीनी, मसाला आदि मिलाके बनावल पेय) पेश कइलिअइ; दुन्या के चाय, आउ हम तीनो बातचीत करे लगलिअइ, मानूँ चिर परिचित होवूँ ।
घोड़ा बहुत पहिले तैयार हलइ, लेकिन हमरा स्टेशन मास्टर आउ ओकर लड़की
से अलग होवे के मन नयँ कर रहल हल । आखिर ओकन्हीं से विदा होलूँ; बाप हमर शुभ यात्रा के कामना कइलक आउ
बेटी गाड़ी तक छोड़े आल ।
ड्योढ़ी में हम रुकलूँ
आउ ओकरा चुम्मे लगी ओकरा से अनुमति माँगलूँ; दुन्या मान गेल ... ऊ समय से कइएक
चुम्बन के हमरा स्मृति हके, लेकिन
कोय ओतना लम्मा समय तक हमर दिमाग में नयँ रहल, न ओतना सुखमय स्मृति में जेतना दुन्या
से हमरा मिलल ।
कुछ साल गुजर गेल । परिस्थिति हमरा एक तुरी आउ ले गेल ओहे
रस्ता पर,
ओहे जगह । वृद्ध स्टेशन मास्टर के लड़की के हमरा
याद पड़ल आउ हम ई विचार से खुश होलूँ के ओकरा फेर देखे के मौका मिलत । लेकिन, फेर हम सोचलूँ, हो सकऽ हइ कि वृद्ध स्टेशन मास्टर के
तबादला हो गेल होत,
दुन्या अब शादीशुदा
हो गेल होत ।
हमर दिमाग में एक या
दोसर के मौतो के विचार आल, आउ
हम दुखद पूर्वाभास के साथ *** स्टेशन के नजीक पहुँच रहलूँ हल ।
घोड़ा स्टेशन के छोटगर बिल्डिंग के पास रुक्कल । कोठरी में
घुसतहीं बदचलन बेटा के कहानी दर्शावे वलन तस्वीर सब के हम तुरते पहचान लेलूँ; टेबुल आउ बिछावन अपन पुरनके जगह पर हलइ; लेकिन खिड़की पर कोय फूल नयँ हलइ, आउ चारो तरफ जीर्णता आउ उपेक्षा देखाय
दे रहल हल ।
स्टेशन मास्टर
मेष-त्वचा (sheepskin)
कोट में सुत्तल हल; हम्मर आगमन से ऊ जग गेल; ऊ उठके बैठ गेल ... ई वास्तव में समसोन
विरिन हल,
लेकिन ऊ केतना बूढ़ा
हो गेल हल !
जब ऊ हमर यात्रा के
ऑर्डर के नकल कर रहल हल,
हमर ध्यान ओकर सफेद
बाल पर गेल,
लम्मा समय तक के दाढ़ी
नयँ बनावल चेहरा पर झुर्री पड़ल, पीठ
कुबड़ाल,
- आउ हमरा अचरज होले
बिना नयँ रहल कि तीने-चार साल में हट्ठा-कट्ठा अदमी कइसन कमजोर बुड्ढा हो गेल हल । "हमरा पछानऽ हकहो ?" - हम ओकरा पुछलूँ, "हम दुन्नु पुरनका परिचित हिअइ ।" -
"हो सकऽ हइ",
- उदास होके ऊ बोलल, "ई व्यस्त रस्ता हइ; कइएक यात्री हमरा से मिल्ले ल अइला
।" - "तोहर दुन्या कइसन हको ?", - हम
आगे बोललूँ । बुढ़उ के त्योरी चढ़ गेल । "भगमान जाने ।", - ऊ उत्तर देलक । - "त, लगऽ हइ कि ओकर शादी हो गेलइ ?", - हम बोललूँ । बुढ़उ अइसन अभिनय कइलक जइसे ऊ हमर सवाल
ओकरा नयँ सुनाय देलक,
आउ फुसफुसाहट में हमर
ऑर्डर पढ़ते रहल । हम सवाल करे ल बन कर देलिअइ आउ चाय खातिर केतली चढ़ावे लगी अनुरोध
कइलिअइ । उत्सुकता हमरा बेचैन करे लगल, आउ
हमरा आशा हलइ कि एका गिलास पंच हमर पुरनका परिचित के जीभ अनुमति दे देतइ ।
हमर सोच गलत नयँ हल - बुढ़उ पेश कइल गिलास के अस्वीकार नयँ कर
सकल । हम नोटिस कइलूँ कि रम ओकर उदासी के समाप्त कर देलक । दोसर गिलास में ऊ बातूनी हो गेल; ओकरा याद पड़ल चाहे अइसन चेहरा देखइलक, मानूँ ओकरा हमर याद आ गेल, आउ हम ओकरा से एगो कहानी सुनलूँ, जे ऊ बखत हमरा बहुत दिलचस्प लगल आउ हमर
हृदय के स्पर्श कइलक ।
"त अपने हमर दुन्या के जानऽ हलथिन ?" - ऊ शुरू कइलक, "ओकरा के नयँ जानऽ हलइ ? आह, दुन्या, दुन्या ! कइसन अच्छा लड़की हलइ ! जे कोय
आवऽ हलइ,
से सब्भे ओकर प्रशंसा
करऽ हलइ,
कोय ओकरा पर कभी
आक्षेप नयँ लगइलक ।
ठकुराइन सब ओकरा उपहार दे हलथिन, कभी शाल-ओढ़नी, त कभी कनबाली । सज्जन लोग यात्रा के बखत जान-बूझ के ठहर
जा हला,
दोपहर चाहे रात के
खाना खाय के बहाने,
लेकिन वस्तुतः ओकरा
कुछ आउ देर तक देखे लगी ।
अकसर अइसन होवऽ हलइ
कि कोय रईसजादा केतनो काहे नयँ कुपित रहता, ओकरा सामने शान्त हो जा हला आउ हमरा से
प्यार से बात करऽ हला । विश्वास करथिन महोदय - कुरियर, सरकारी अफसर ओकरा साथ आध-आध घंटा बात
करऽ हला । पूरा घर ओकरा पर चल्लऽ हलइ - चाहे
साफ-सफाई के बात रहे,
चाहे खाना बनावे के, ऊ सब कुछ निपटावऽ हल । आउ हम तो बुड्ढा मूरख, न जी भरके देखऽ ही, चाहे न जी भरके खुश होवऽ ही । कीऽ हम
अपन दुन्या के प्यार नयँ करऽ हलूँ, कीऽ
अपन बुतरू के लालन-पालन नयँ कइलूँ; कीऽ
ओकरा रहे लगी घर नयँ हलइ ? लेकिन
नयँ, जे दुख-तकलीफ भाग्य में लिक्खल हकइ, ओकरा भगवान के प्रार्थना करके टालल नयँ
जा सकऽ हइ,
ओकरा से बच्चल नयँ जा
सकऽ हइ ।" एतना कहके फेर ऊ विस्तार से अपना दुखड़ा सुनावे लगल ।
तीन साल पहिले एक तुरी ठंढी में साँझ के जब स्टेशन मास्टर नइका रजिस्टर में रूलर से
लाइन मार रहल हल,
आउ ओकर बेटी दुन्या
परदा के पीछे अपन पोशाक सी रहल हल, कि एगो त्रोयका आल, आउ एगो यात्री चेर्केस (एक रूसी जिला के
नाम) टोपी आउ मिलिट्री कोट में, आउ
शाल लपेटले,
कोठरी में घुस्सल आउ
घोड़ा के माँग करे लगल ।
सब्भे घोड़ा के
पहिलहीं दोसर यात्रा लगी भेज देल गेले हल । ई सूचना पर अभी आल यात्री अपन अवाज आउ
चाबुक उँच्चा करहीं वला हल कि अइसन हालत के अभ्यस्त दुन्या परदा के बाहर निकसल आउ
मिठास भरल बोली में यात्री तरफ मुड़के पुछलक - अपने कुछ खाना पसंद करथिन ? दुन्या के उपस्थिति पहिले के जइसन अपन
असर देखइलक । यात्री के गोस्सा ठंढाऽ गेल । ऊ घोड़ा लगी इंतजार करे ल तैयार हो गेल
आउ रात के खाना के ऑर्डर दे देलक । भिंग्गल
लम्मा-लम्मा बाल वला टोपी उतारला, शाल
हटइला, आउ कोट उतारला पर यात्री देखाय देलक एगो
युवक रूप में,
छोटगर करिया मोंछ वला
एगो सुग्घड़ हुस्सार (घुड़सवार सैन्यदल के
सैनिक) । ऊ स्टेशन मास्टर के घर पर ठहर गेल, खुशी-खुशी ओकरा आउ ओकर बेटी के साथ
बातचीत करे लगल । रात के खाना परसल गेल । एहे
बीच घोड़वन वापस आल,
आउ स्टेशन मास्टर
तुरते ओकरा बिना खिलइले-पिलइले यात्री के गाड़ी में जोते के हुकुम देलक; लेकिन जब ऊ घर वापस आल त देखऽ हके कि ऊ
नवयुवक बेंच पर लगभग बेहोश पड़ल हइ; ऊ
बेमार हइ - मूर्च्छा सन आल हइ, सिर
में दरद हइ,
बाहर जाना असंभव हइ
... कीऽ कइल जा सकऽ हइ !
स्टेशन मास्टर अपन
खुद के बिछावन ओकरा सुत्ते ल देलक आउ ई तय कइल गेल कि रोगी के अगर हालत नयँ सुधरे
त दोसर दिन सुबह स*** शहर से चिकित्सक के बोलावल जाय । रोगी स्टेशन मास्टर के उपस्थिति में
कराहऽ हल आउ करी-करीब नयँ के बराबर बोलऽ हल, लेकिन दू कप कॉफी पीलक आउ, 'ओह' करते (कराहते-कुँहरते) खाना के ऑर्डर
देलक । दुन्या ओकरा भिर से अलग नयँ होल ।
दोसर दिन हुस्सार के तबीयत आउ भी जादे खराब हो गेलइ । ओकर अदमी
घोड़ा पर सवार होके चिकित्सक लगी शहर गेलइ । दुन्या सिरका छिड़कल एगो रूमाल ओकर सिर
पर लपेट देलक आउ ओकर बिछावन के पास सिलाय के काम से बैठ गेल । मिनट-मिनट ऊ पीये ल माँगे, आउ दुन्या अपन हाथ से तैयार कइल जग में
लेमू शरबत लाके दे । रोगी अपन होंठ डुबावे आउ हरेक तुरी जग लौटावे आउ सेवा खातिर
कृतज्ञता प्रकट करे लगी दुन्या से हाथ मिलावे । दोपहर के खाना के बखत चिकित्सक आल । ऊ
रोगी के नाड़ी के जाँच कइलक, ओकरा
साथ थोड़ा देर जर्मन में बात कइलक आउ रूसी में घोषणा कइलक, कि रोगी के खाली अराम के जरूरत हकइ आउ
करीब दू दिन के बाद ऊ यात्रा कर सकऽ हका । ओकर
भेंट लगी हुस्सार ओकरा पचीस रूबल देलकइ आउ रात के खाना लगी निमंत्रण देलकइ; चिकित्सक मान गेलइ; दुनहूँ छक के खइलका, एक बोतल शराब पिलकइ आउ एक दोसरा से
सन्तुष्टि के साथ विदा होला ।
एक आउ दिन गुजर गेल, आउ
हुस्सार बिलकुल ठीक हो गेल । ऊ
बहुत खुश देखाय दे हल,
लगातार कभी दुन्या से, त कभी ओकर बाप से दिल्लगी करे; गाना गुनगुनावे, आय-जाय वला यात्री से गप करे, ऊ सब के ऑर्डर रजिस्टर में नोट करे, आउ नेक स्टेशन मास्टर एतना घुल-मिल गेल
कि तेसर दिन सुबह ओकरा अपन दयालु मेजबान से विदा होवे में तकलीफ हो रहल हल । एतवार के दिन हल; दुन्या प्रार्थना सभा में जाय लगी
तैयारी कर रहल हल । हुस्सार के गाड़ी देल गेलइ । ऊ स्टेशन मास्टर से छुट्टी लेलक, सेवा-सत्कार लगी उदारतापूर्वक ओकरा
पुरस्कार देलक;
दुन्यो से विदाय लेलक, आउ गिरजाघर तक ओकरा पहुँचावे के
प्रस्ताव रखलक,
जे गाँक के अन्तिम
छोर पत हल । दुन्या घबराल खड़ी रहल ।
"तूँ डरऽ हीं काहे ल ?" - ओकर बाप कहलक, "तत्रभवान् कोय भेड़िया नयँ हथिन कि तोरा
खा जइथिन - गिरजाघर तक गाड़ी में चल जो ।"
दुन्या गाड़ी में
हुस्सार के बगल में बैठ गेल, नौकर
उछलके कोचवानके पास चल गेल, कोचवानसीटी
बजइलक आउ घोड़ा सरपट दौड़े लगल ।
बेचारा स्टेशन मास्टर के समझ में नयँ आल, कि कैसे ऊ खुद्दे दुन्या के हुस्सार के
साथ जाय देलक,
कैसे ऊ अंधा हो गेल, आउ ऊ बखत ओकर बुद्धि के की हो गेल । आधो घंटा नयँ होल होत कि ओकर दिल में
टीस उठे लगल,
टीस आउ बेचैनी ओकरा
एतना होल कि ऊ सहन नयँ कर पइलक आउ खुद्दे गिरजाघर चल पड़ल । गिरजाघर के पास अइला पर ऊ देखलक कि लोग
निकल के वापस जा रहल हल,
लेकिन दुन्या न तो
चहारदीवारी के अन्दर हल आउ न ड्योढ़ी पर । ऊ
जल्दी-जल्दी गिरजाघर के अन्दर घुस्सल; पुरोहित
गर्भगृह से बाहर आ रहल हल; गिरजादार
(सेक्सटन) मोमबत्ती बुता रहल हल; एगो
कोना में दुगो बुढ़िया अभियो प्रार्थना कर रहल हल; लेकिन दुन्या गिरजाघर में नयँ हल । बेचारा बाप कइसूँ हिम्मत जुटाके
गिरजादार के पुछलक कि कीऽ ऊ धर्मसभा में आल हल । गिरजादार उत्तर देलक कि ऊ नयँ आल
हल । स्टेशन मास्टर अधमरू होल घर आल । ओकरा
एक्के गो आशा हल - बचपन के चंचलता के चलते दुन्या शायद अगला स्टेशन तक गाड़ी में
सवारी करके गेल होत जहाँ ओकर धर्ममाता रहऽ हल । कष्टदायक चिन्ता में ऊ त्रोयका के वापस
आवे के इंतजार कइलक,
जेकरा में ऊ ओकरा जाय
देलक हल । लेकिन कोचवान बहुत देर तक वापस नयँ आल । आखिर ऊ आल साँझ के अकेल्ले आउ
पी-पा के मत्त होके,
ई जानलेवा समाचार
लेके कि "दुन्या ऊ स्टेशन से आगे हुस्सार के साथ चल गेलो ।"
बुढ़उ अपन विपत्ति के सहन नयँ कर पइलक; ऊ तुरते ओहे बिछौना पकड़ लेलक जेकरा पर ऊ
धोखेबाज नवयुवक राते पड़ल हल । अब स्टेशन मास्टर सब्भे परिस्थिति पर सोच-विचार के
अन्दाज लगइलक कि बेमारी एगो खाली ढोंग हल । बेचारा
बुढ़उ के उच्चा बोखार चढ़ गेल; ओकरा
शहर स*** पहुँचावल गेल आउ ओक्कर जगह पर दोसर स्टेशन मास्टर के रक्खल गेल । ओहे
चिकित्सक जे हुस्सार के पास आल हल, ओकरो
इलाज कइलक ।
ऊ स्टेशन मास्टर के
विश्वास देलइलक कि ऊ नवयुवक बिलकुल स्वस्थ हल आउ हमरा ओकर बदनीयती के ओहे बखत
अन्दाज मिल गेल हल,
लेकिन ओकर कोड़ा के
मार के डर से हमरा चुप रहे पड़ल । ऊ
जर्मन सच बोल रहल हल कि अपन दूरदृष्टि के डींग हाँक रहल हल, लेकिन ओकरा से ऊ बेचारा रोगी के कोय
तसल्ली नयँ मिलल ।
मोश्किल से ओकर हालत
सुधरल हल कि स्टेशन मास्टर शहर स*** के पोस्टमास्टर से दू महिन्ना के छुट्टी लेलक, आउ अपन इरादा के बारे केकरो एक्को शब्द
बिना बतइले,
अपन बेटी के खोज में
पैदले निकल गेल ।
यात्रा के खाता-बही से ओकरा पता चलल कि कैप्टन मिन्स्की
स्मोलेन्स्क से पितिरबुर्ग के यात्रा कइलक हल
। जे कोचवान ओकरा लइलक हल, ऊ
बतइलक कि सउँसे रस्ता दुन्या रोते गेल, हलाँकि
अइसन लग रहल हल कि ऊ अपन मर्जी से जा रहल ह । "हो सकऽ हके", - स्टेशन मास्टर सोचलक, "कि हम गुमराह भेड़ के वापस घर ले आवूँ
।" ई विचार से ऊ पितिरबुर्ग पहुँचल, ऊ इज़माइलोव्स्की रेजिमेंट (सैन्यदल) के
बैरक में ठहरल,
पुराना सहकर्मी रहल
एगो सेवानिवृत्त अनायुक्त (नन-कमिशंड) अफसर के घर पे, आउ अपन खोज शुरू कइलक । जल्दीए ओकरा पता
चल गेल कि कैप्टन मिन्स्की पितिरबुर्गे में हके आउ होटल देमुतोव में रह रहल ह । स्टेशन मास्टर ओकरा हीं
भेंट करे ल निश्चय कर लेलक ।
भोरगरे ओकर ड्योढ़ी पर पहुँचल आउ अर्दली के कहलक कि महामहिम के
खबर कर दे कि एगो वृद्ध सैनिक उनका से भेंट करे ल चाहऽ हन । फौजी अर्दली, जे कलबूत (Last) बूट साफ कर रहल हल, कहलक कि साहब सुत्तल हका आउ एगारह बजे
के पहिले केकरो से नयँ मिल्लऽ हका । स्टेशन
मास्टर चल गेल आउ निर्धारित समय पर फेर आल । ड्रेसिंग गाउन आउ लाल टोपी मे
मिन्स्की खुद्दे निकसके ओकरा पास आल । "की भाय, तोरा की चाही ?" - ऊ ओकरा पुछलक । ओकर दिल के धड़कन तेज हो गेल, ओकर आँख भर आल, आउ काँपते-काँपते खाली एतने कह पइलक -
"महामहिम ! ... भगमान के नाम पर दया करथिन ! महामहिम ! ... " मिन्स्की तेजी से ओकरा पर नजर डाललक, ओकर चेहरा लाल हो गेल, ओकरा हाथ से पकड़के ओकरा कोठरी के अन्दर
ले गेल आउ अन्दर से दरवाजा बन कर लेलक । "महामहिम !", - बुढ़उ आगे बोलल, "जे बीत गेलइ से बीत गेलइ; कम से कम हम्मर बेचारी दुन्या के वापस
कर देथिन । अपने तो ओकरा साथ मन बहलाइए लेलथिन; ओकरा बेकार में बरबाद नयँ करथिन ।" - "जे हो गेलइ, ओकरा बदलल नयँ जा सकऽ हइ", - नवयुवक बहुत संकोच करके बोलल, "हम तोर सामने दोषी हकियो आउ तोरा से
माफी माँगऽ हकियो;
लेकिन ई नयँ सोचऽ कि
हम दुन्या के त्याग देलिअइ; ऊ
बहुत सुखी रहतो,
ई हम वचन दे हकियो ।
तूँ ओकरा ले जाके की करबऽ ? ऊ
हमरा प्यार करऽ हइ,
ऊ स्टेशन के पहिलउका
जिनगी से बहुत आगे निकल गेले ह । जे कुछ होल, ओकरा न तो तूँ भुला सकऽ ह आउ न तो ऊ
।" फेर ओकर आस्तीन के कफ में कुछ तो घुसाके
ऊ दरवाजा खोललक,
आउ स्टेशन मास्टर के
खुद्दे समझ में नयँ आल कि ऊ कैसे गल्ली में आ पहुँचल ।
देर तक ऊ स्थिर खड़ी रहल, आखिर ऊ अपन आस्तीन के कफ में कागज के
एगो पुलिंदा देखलक,
ऊ ओकरा खींचके निकासलक
आउ ओकरा खोललक त मचुराल-उचराल पाँच आउ दस रुबल के कुछ नोट मिल्लल । फेर एक तुरी ओकर आँख भर आल, गोस्सा के आँसू ! ऊ नोट सब के मड़ोर के
एगो पुलिंदा बना देलक,
फेर बजमीन पर फेंक
देलक, एड़ी से ओकरा कुचल देलक आउ आगे बढ़ गेल
... कुछ कदम गेला के बाद ऊ रुक्कल, कुछ
सोचलक ... आउ वापस मुड़ल ... लेकिन नोट तब तक गायब हो गेल हल । सुन्दर पोशाक पेन्हले एगो नवयुवक ओकरा
वापस अइते देखके कोचवान तरफ दौड़ल, फुरती
से बैठ गेल आउ चिल्लाल "चल ! ..." स्टेशन मास्टर ओकर पीछा नयँ कइलक । ऊ
घर जाय के निश्चय कइलक,
अपन स्टेशन, लेकिन ओकरा पहिले अपन बेचारी दुन्या के
एक तुरी देखे लगी चाहलक ।
एकरा लगी दू दिन के
बाद ऊ मिन्स्की के पास वापस आल, लेकिन
फौजी अर्दली ओकरा रूखाई के साथ बोलल, कि
मालिक केकरो से मिल्ले ल नयँ चाहऽ हका, छाती
से ओकरा ड्योढ़ी के बहरसी ढकेल देलकइ आउ दरवाजा ओकरा सामने खट से लगा लेलकइ ।
स्टेशन मास्टर थोड़े देरी रुक्कल, फेर
चल गेल ।
ओहे दिन साँझ के शोकग्रस्त सब खातिर गिरजाघर में सार्वजनिक
पूजा कार्यक्रम में उपासना कइला के बाद लितेयनयऽ गली से गुजर रहल हल । अचानक ओकर
सामने से आँधी नियन तेजी से एगो सज्जल-धज्जल द्रोश्की (टमटम) गुजर गेल, आउ स्टेशन मास्टर ओकरा में बइठल
मिन्स्की के पछान लेलक ।
द्रोश्की एगो तिनमहला
घर के सामने रुक्कल,
ठीक दरवाजा के सामने, आउ हुस्सार तेजी से ड्योढ़ी के अन्दर चल
गेल । स्टेशन मास्टर के एगो सुन्दर विचार दिमाग में आल । ऊ वापस मुड़ल आउ कोचवान के
बिलकुल पास आके पुछलक
- "की भाय, ई
घोड़ा किनखर हकइ ?
कहीं मिन्स्की के तो
नयँ ?"
- "बिलकुल सही", कोचवान जवाब देलक, " लेकिन तोरा की चाही ?"
- "ई बात हइ - तोर मालिक हमरा एगो चिट
देलका हल आउ अपन दुन्या के पास ले जाय लगी हुकुम देलका हल । लेकिन हम भूल गेलूँ कि
दुन्या कहाँ रहऽ हका ।"
- "ऊ हीएँ रहऽ हथिन, दोसरा मंजिल पर । लेकिन भाय, तूँ तो चिट लावे में देर कर देलऽ, ऊ तो अब खुद्दे उनखा पास पहुँच गेला
।"
- "खैर, कोय बात नयँ", - स्टेशन मास्टर विचित्र दिल के धड़कन के
साथ कहलक,
"सूचना देवे खातिर
धन्यवाद,
लेकिन अपन काम तो हम
करम ।" एतना कहके ऊ सीढ़ी चढ़के उपरे जाय लगल ।
दरवाजा में ताला लगल हल । ऊ घंटी बजइलक । इंतजार में कुछ मुश्किल पल गुजर गेल । फेर चाभी
के झनकार सुनाय देलक,
दरवाजा खुल्लल ।
- "की हियाँ अवदोत्या सम्सोनोवना रहऽ
हथिन ?"
- ऊ पुछलक ।
- "हाँ", - एगो नवयुवती नौकरानी उत्तर देलक, "उनखा से तोरा की काम हको ?"
स्टेशन मास्टर बिना कोय जवाब देले हॉल के अन्दर घुस गेल ।
"अन्दर नयँ जाय के,
अन्दर नयँ जाय के
!" - ओकर पीछे दौड़के नौकरी चिल्लाल, "अवदोत्या
सम्सोनोव्ना के पास अतिथि हका ।" लेकिन स्टेशन मास्टर बिना कुछ सुनले आगे
बढ़ते चल गेल ।
पहिला दू कोठरी में
अन्हेरा हलइ,
लेकिन तेसरा में
रोशनी । ऊ खुल्लल दरवाजा तक गेल आउ रुक गेल । खूब खासा सज्जल-धज्जल कोठरी में
मिन्स्की बइठल कुछ सोच में डुब्बल हलइ । दुन्या शानदार फैशन वला पोशाक में ओकर
अराम कुरसी के बाँह पर अइसे बइठल हल, जइसे
कोय महिला घुड़सवार अंग्रेजी जीन पर । ऊ
मिन्स्की के तरफ स्नेह भाव से देख रहल हल, ओकर घुंघराला बाल के अपन अंगुरी से
लपेटले हल । बेचारा स्टेशन मास्टर ! कभियो बेटी ओकरा ओतना सुन्दर नयँ लगल हल; ओकरा लगी प्यार उमड़े वगैर नयँ रहल । "हुआँ के हकँऽ ?" - ऊ पुछलकइ, बिना अपन सिर उपरे कइले । ऊ (स्टेशन
मास्टर) चुपचाप रहल । कोय जवाब नयँ मिलला पर, दुन्या अपन सिर उपरे कइलक ... आउ चीखके
फर्श पर गिर गेल ।
भयभीत मिन्स्की ओकरा
उठावे लगी लपकल,
आउ दरवजवा पर वृद्ध
स्टेशन मास्टर के देखके दुन्या के छोड़के गोस्सा से काँपते ओकरा तरफ बढ़ल । "तोरा की चाही ?" - दाँत पीसते ओकरा बोलल, "डाकू नियन हमेशे हमरा पीछू काहे लग्गल
रहऽ हँ ?
कि तूँ हमर गला काटे
ल चाहऽ हँ ?
भाग हियाँ से !"
आउ अप्पन मजबूत हाथ से ओकर कालर पकड़के ओकरा सिड़हिया पर ढकेल देलक ।
बुढ़उ अपन डेरा पर आ गेल । ओकर दोस्त ओकरा शिकायत दर्ज करे के
सलाह देलक;
लेकिन स्टेशन मास्टर
थोड़े देर सोचलक,
फेर हाथ उठा लेलक आउ
पीछे हट गेल । दू दिन के बाद पितिरबुर्ग से ऊ रवाना हो गेल आउ अपन स्टेशन आके
ड्यूटी ज्वायन कर लेलक ।
"अब करीब तीन साल गुजर चुकलो ह", अन्त में ऊ स्टेशन मास्टर बोलल, "हमरा दुन्या बेटी के वगैर जीते, ओकर बिना कोय खबर के । ऊ जिन्दा हको कि
मर गेलो,
ई तो भगमाने जानऽ हका
। कुच्छो हो सकऽ हइ । ऊ पहिली लड़की नयँ हइ आउ न अन्तिम, जेकरा कोय चलता-फिरता निठल्ला युवक
फुसला के ले जा हइ आउ कुछ दिन रखके छोड़ दे हइ । अइसनकी पितिरबुर्ग में ढेर हइ ।
अइसन मूरख लड़कियन,
जे आझ रेशमी आउ मखमल
पोशाक में हइ,
कल देखऽ त, भिखमंगा आउ शराबी के साथे गली-कूची में
मारल फिरऽ हइ ।
कभी जब सोचऽ हूँ कि
दुन्यो शायद ओइसने हालत में पड़ गेल होत, त
मजबूरन गोस्सा में मुँह से अइसन निकल जा हके कि अच्छा होत हल कि ऊ मर जात हल
...।"
त अइसन हलइ हमर दोस्त, वृद्ध स्टेशन मास्टर के कहानी, कइएक तुरी लोर से बाधित, जेकरा ऊ सजीवतापूर्वक कमीज के पल्लू से
पोंछऽ हल,
जइसे कि द्मित्रियेव
के सुन्दर गाथागीत (ballad)
में उत्साही
तेरेन्तिच ।
ई लोर आंशिक रूप से
दारू से पैदा होल हल,
जे पाँच गिलास ऊ
कहानी चालू रक्खे बखत पी गेल हल; लेकिन
तइयो हमर दिल तो बहुत अधिक छू लेलक हल । ओकरा से विदा होला पर, बहुत समय तक हम ऊ वृद्ध स्टेशन मास्टर
के भुला नयँ पइलूँ,
बहुत समय तक बेचारी
दुन्या के बारे सोचते रहलूँ ...
आउ अभी हाल में, बस्ती
*** से गुजरते बखत,
हमरा अपन दोस्त के आद
पड़ल; मालुम होल कि ऊ स्टेशन जहाँ ऊ काम करऽ
हल, अब रद्द कर देवल गेल हल । "वृद्ध
स्टेशन मास्टर अभी जिंदा हका की ?" - हमर
ई सवाल के कोय सन्तोषजनक जवाब नयँ दे पइलक । हम ऊ जानल-बुझल जगह पर फेर से भेंट
करे ल निश्चय कइलूँ,
प्राइवेट घोड़ा किराया
पर लेलूँ आउ गाँव न*** लगी रवाना होलूँ ।
ई घटना शरद् ऋतु के हकइ । धूसर बादल अकाश में छाल हल; फसल काटल खेत सब से ठंढा बयार चल रहल हल, जेकरा से रोड के किनारे के पेड़ से लाल
आउ पीयर पत्ता झड़ रहल हल ।
बेर डूब गेला के बाद
हम गाँव पहुँचलू आउ पहिलउका स्टेशन के बिल्डिंग के पास रुकलूँ । जे ड्योढ़ी पर कभी
दुन्या हमरा चुमलक हल,
ऊ ड्योढ़ी से एगो
मोटगर औरत निकसल आउ हमर सवाल के जवाब देलक कि वृद्ध स्टेशन मास्टर एक साल पहिलहीं
गुजर गेला,
आउ उनखर घर में अब
एगो बियर बनावे वला रहऽ हका आउ हम उनखर घरवाली हकूँ । हमरा खेद होवे लगल बेकार के यात्रा के
आउ सात रूबल खातिर जे बेकार के हम एकरा पर खरच करलूँ ।
"की कारण से ऊ मरला ?" - हम ऊ औरतिया से पुछलूँ ।
"जादे पीए से, सा'ब" - ऊ जवाब देलक ।
"आउ उनखा काहाँ पर दफन कइल गेलइ ?"
"गम्मा के अन्तिम छोर पर, उनखर स्वर्गीय पत्नी के बगल में ।"
"उनखर कब्र तक कोय हमरा पहुँचा सकऽ हइ ?"
"काहे नयँ । ए वान्का ! छोड़ ऊ बिलइया के अकेल्ले । साहब के ऊ कब्र तक
ले जो, जाहाँ स्टेशन मास्टर दफन हका ।"
एतना सुनके लाल-भूरा आउ काना लड़का फट्टल-फुट्टल कपड़ा पेन्हले हमरा तरफ दौड़ल आल आउ हमरा गाँव
के अन्तिम छोर तक ले गेल ।
"तूँ स्टेशन मास्टर के जानऽ हलहीं ?" रस्तवा में हम ओकरा पुछलिअइ ।
"कइसे नयँ जनऽतिये हल, सा'ब ! हमरा बाँसुरी बनावे ल सिखइलका हल ।
कभी-कभी (भगमान उनखर आत्मा के शान्ति दे !), कलाली से ऊ आवऽ हला, त हमन्हीं उनखर पीछू लग जा हलूँ -
"बाबा,
बाबा ! बेदाम !"
आउ ऊ हमन्हीं बीच बेदाम बाँट दे हला । हमन्हीं कभी-कभी उनखा साथ खेलऽ-कुद्दऽ हलिअइ
।
"आउ यात्री सब उनखा आद करऽ हका ?"
"आझकल बहुत कम यात्री आवऽ हका । हाँ, जज कभी-कभी आ जा हका, लेकिन ऊ मरल अदमी के बारे कभी बात नयँ
उठावे वला । हाँ,
गरमी में एगो ठकुराइन
अइलथिन हल,
जे जरूर ऊ स्टेशन
मास्टर के बारे पुछलथिन हल आउ उनखर कब्र के भेंट देलथिन हल ।"
"कौन ठकुराइन ?" - हम उत्सुकतापूर्वक पुछलूँ ।
"बहुत सुन्दर ठकुराइन" - ऊ लड़का
उत्तर देलक,
"छो घोड़ा जोतल एगो
गाड़ी में,
तीन गो बुतरू, एगो नर्स आउ एगो कार कुत्ता के साथ में
। जइसहीं उनखा लोग बतइलथिन कि स्टेशन मास्टर गुजर गेला, तइसहीं ऊ कन्ने लगलथिन आउ बुतरुअन से
कहलथिन - "तोहन्हीं शान्ति से हियाँ रहिहँऽ, तब तक हम कबर तक होके आवऽ हिअउ ।" हम अपन मन से उनखा हुआँ तक पहुँचावे लगी
कहलिअइ । लेकिन ठकुराइन बोललथिन - "हमरा रस्ता मालूम हके ।" आउ हमरा
पाँच कोपेक के चानी के सिक्का देलका - केतना नेक ठकुराइन !
हम सब कबर तक पहुँचलिअइ, सुनसान जगह, बिलकुल खुल्ला, कोय चीज से घेरल-घारल नयँ, लकड़ी के क्रॉस से भरल, छाया खातिर केकरो एक्को गो पेड़-पौधा
लगावे के बात नयँ सुज्झल । अइसन खराब हालत वला दोसर एक्को कबर हम जिनगी में नयँ
देखलूँ ।
"एहे हकइ ऊ बूढ़ा स्टेशन मास्टर के कबर", - ऊ लड़का हमरा बतइलक, बालू के एगो ढेरी पर कुदक के, जेकरा पर एगो ताँबा के आइकोन (देव
प्रतिमा) के साथ कार क्रॉस गड़ल हलइ ।
"आउ ठकुराइन हियाँ अइलथिन हल ?" - हम पुछलिअइ ।
"हाँ, अइलथिन हल" - वान्का जवाब देलक, "हम उनखा दूरहीं से देखलिअइ । ऊ हियाँ पड़
गेलथिन आउ बहुत देर तक पड़ल रहलथिन । फेर ठकुराइन गाँव अइलथिन आउ पुरोहित के
बोलइलथिन,
उनका कुछ पइसा देलथिन
आउ फेर अपन रस्ता धइलथिन । हमरा चानी के पाँच कोपेक देलथिन - केतना नेकदिल ठकुराइन
!
हमहूँ ऊ बुतरू के पाँच कोपेक के एगो सिक्का देलिअइ आउ हमरा अब
ई कइल यात्रा,
चाहे एकरा पर खरच कइल
सात रूबल के मसोस नयँ लगल ।
[लिखित : 14 सितम्बर 1830; अज्ञात लेखक "स्वर्गीय
बेलकिन" के रूप में प्रथम प्रकाशन :1831; पुश्किन के नाम से प्रथम प्रकाशन : 1834]
मगही अनुवाद प्रकाशितः सारथी, अंक 20, फरवरी 2014


c: text/html

text:
Friday, September 16, 2016
रूसी उपन्यास "आझकल के हीरो" ; भाग-2 ; 2. राजकुमारी मेरी - अध्याय-2
रूसी उपन्यास – “आझकल के हीरो”
भाग-2
2. राजकुमारी मेरी - अध्याय-2
13 मई
आझ सुबह डाक्टर हमरा हीं अइलथिन । उनकर नाम हइ वेर्नर, लेकिन ऊ रूसी हथिन । एकरा में अचरज के की बात हइ ? हम एगो इवानोव के जानऽ हलिअइ, जे जर्मन हलइ ।
कइएक कारण से वेर्नर एगो विलक्षण व्यक्ति हथिन । ऊ संशयवादी आउ भौतिकवादी हथिन, लगभग सब्भे डाक्टर नियन, आउ साथे-साथ एगो कवि हथिन, आउ ई बात हम मजाक में नयँ कहऽ हिअइ – कवि, काम के मामले में हमेशे आउ उक्ति (utterings) में अकसर, हलाँकि अपन जिनगी में ऊ दू लाइन कविता नयँ लिखलथिन। ऊ मानव हृदय के सब सजीव तार (live strings) के अध्ययन कइलथिन हँ, जइसे कि एगो मुरदा के नस के अध्ययन कइल जा हइ, लेकिन कभियो ऊ अपन ज्ञान के लाभ नयँ उठा पइलथिन, जइसे कि कभी-कभी शरीर-रचना के उत्तम जनकारी रक्खे वला (excellent anatomist) बोखार के इलाज नयँ कर पावऽ हइ ! साधारणतः वेर्नर मने मन अपन रोगियन के मजाक उड़ावऽ हलथिन; लेकिन एक तुरी हम देखलिअइ, कि एगो मर रहल सैनिक लगी लोर ढार रहलथिन हल ... ऊ निर्धन हलथिन, करोड़पति बन्ने के सपना देखऽ हलथिन, लेकिन पैसा लगी जरिक्को प्रयास नयँ करऽ हलथिन । ऊ एक तुरी हमरा बतइलथिन, कि ऊ मित्र के अपेक्षा शत्रु पर कहीं उपकार करथिन, काहेकि एकर मतलब होतइ अपन उपकार के बेचना, जबकि प्रतिद्वंद्वी के उपकार के अनुपात में खाली घृणा प्रबल होतइ । उनकर जीभ कटु हलइ – उनकर चुटकुला के छद्मवेष में कइएक उदार व्यक्ति नीच मूर्ख के रूप में मशहूर हो गेले हल । उनकर प्रतिद्वंद्वी, द्वेषी स्पा डाक्टर सब, एगो अफवाह फैला देते गेलइ, कि ऊ अपन रोगी लोग के मानूँ व्यंग्य चित्र (कार्टून) बनावऽ हइ - रोगी लोग भड़क गेते गेलइ, लगभग सब लोग ओकरा से इलाज करावे से इनकार कइलकइ । ओकर मित्र सब, मतलब वास्तव में काकेशिया में सरकारी नौकरी करे वला भद्र लोग, उनकर गिर रहल प्रतिष्ठा के फेर से स्थापित करे के व्यर्थ प्रयास करते गेलइ ।
उनकर बाह्याकृति ओइसन लोग नियन हलइ, जे प्रथमदृष्ट्या अप्रिय छाप छोड़ऽ हइ, लेकिन जे बाद में लोग के पसीन पड़ऽ हइ, जब आँख अनियमित नाक-नक्शा में अनुभवी आउ उच्च आत्मा के चिह्न पढ़ना सीख ले हइ । अइसन उदाहरण होवऽ हलइ, कि औरतियन अइसन लोग पर पागलपन के हद तक प्यार में पड़ जा हलइ आउ ओकन्हीं के कुरूपता के, एन्दीमियोन (Endymions) के सबसे ताजा आउ गुलाबी सौन्दर्य के तुलना में कहीं अधिक पसीन करते हल । औरतियन के साथ ई न्याय करहीं के चाही कि ओकन्हीं के आत्मिक सौंदर्य के सहज-बोध होवऽ हइ । शायद ओहे से वेर्नर जइसन लोग औरतियन के एतना जादे भावावेश में प्यार करऽ हइ ।
वेर्नर कद में नटगर, दुब्बर-पातर आउ बुतरू नियन दुर्बल हलथिन । उनकर एक गोड़ दोसरा के अपेक्षा छोटगर हलइ, जइसन कि बायरोन (Byron) के हलइ; शरीर के तुलना में उनकर सिर बड़गो लगऽ हलइ । ऊ अपन सिर के बाल एतना छोटगर कटवावऽ हलथिन कि कंघी करे के जरूरते नयँ रहऽ हलइ, आउ अइसे कइला से उनकर प्रकट होल खोपड़ी के अनियमितता, विरोधाभासी झुकाव (inclinations) के विचित्र बनावट से एगो कपाल-विज्ञानी (phrenologist) के अचंभित कर देते हल । उनकर छोटगर-छोटगर, हमेशे बेचैन, कार आँख, मानूँ अपने के विचार के टोह लगावे के प्रयास करऽ हलइ । उनकर पोशाक में अभिरुचि आउ स्वच्छता दृष्टिगोचर होवऽ हलइ । उनकर दुब्बर नसगर आउ छोटगर हाथ हलका पीयर दस्ताना में साफ देखाय दे हलइ । उनकर फ्रॉक-कोट, टाई, आउ वास्कट (waistcoat) हमेशे कार रंग के रहऽ हलइ । नवयुवक सब उनका मेफ़िस्तोफ़ेल (Mephistopheles - जर्मन लोककथा में एगो राक्षस) नाम से पुकारऽ हलइ । ऊ अइसन अभिनय करऽ हलथिन, मानूँ उनका अइसन उपनाम से गोस्सा बरऽ हइ, लेकिन वास्तव में एकरा से उनकर स्वाभिमान के संतुष्टि मिल्लऽ हलइ । हमन्हीं दुन्नु एक दोसरा के जल्दीए समझ गेते गेलिअइ आउ दोस्त बन गेलिअइ, काहेकि हम मित्रता के मामले में सक्षम नयँ हिअइ - दू गो दोस्त के बीच एगो हमेशे दोसरा के गुलाम होवऽ हइ, हलाँकि अकसर ओकन्हीं में से एक्को गो ई बात के कबूल नयँ करऽ हइ । हम गुलाम नयँ हो सकऽ हिअइ, आउ अइसन हालत में आदेश देना - बहुत कष्ट के काम हइ, काहेकि एकर साथ-साथ छल के सहारा लेवे पड़ऽ हइ; आउ एकरा अलावे हमरा पास नौकर-चाकर आउ पैसा हइ ! त अइकी हमन्हीं में अइसे दोस्ती होलइ - वेर्नर से हमर भेंट शहर एस- (S—) में होलइ, नवयुवक लोग के बहुसंख्यक आउ शोर भरल मंडली के बीच । शाम के अंत तक बातचीत दार्शनिक आउ अध्यात्म के दिशा में मोड़ लेलकइ । दृढ़ विश्वास के बारे चर्चा हो रहले हल । हरेक कोय के एकरा नयँ तो ओकरा में विश्वास हलइ ।
"जाहाँ तक हमरा से संबंध हइ, त हमरा एक्के बात में विश्वास हइ ...", डाक्टर बोलला ।
"कउची में ?" हम पुछलिअइ, अइसन व्यक्ति के विचार जाने लगी, जे अभी तक चुप हलइ ।
"ई बात में", ऊ उत्तर देलका, "कि देर चाहे सबेर, एगो सुंदर सुबह के हम मर जइबइ ।"
"हम अपने से जादे धनगर हिअइ", हम कहलिअइ, "एकर अलावे हमरा आउ एगो विश्वास हइ - ठीक ई, कि हमरा एगो बहुत खराब शाम के पैदा होवे के दुर्भाग्य होल ।"
सब्भे के लगलइ, कि हमन्हीं बकवास कर रहलिए ह, लेकिन वास्तव में, ओकन्हीं बीच कोय भी एकरा से आउ अधिक बुधगर बात नयँ कहलकइ । ई पल से भीड़ में हमन्हीं एक दोसरा के पछनलिअइ । हमन्हीं अकसर मिलते जा हलिअइ आउ दुन्नु बहुत गंभीरतापूर्वक भावात्मक विषय (abstract subjects) पर चर्चा करते जा हलिअइ, जब तक कि दुन्नु के ई आभास नयँ होलइ, कि हमन्हीं एक दोसरा से छल कर रहलिए ह । तब एक दोसरा के आँख में आँख डालके सार्थक रूप से देखके, जइसन कि, सिसेरो के अनुसार, रोमन शगुनियाँ लोग (augurs) करते जा हलइ, हमन्हीं ठठाके हँस्से लगलिअइ, आउ मन भर दिल खोलके हँस लेला के बाद, अपन शाम से पूरा संतुष्ट होल एक दोसरा से अलगे हो जा हलिअइ ।
हम सोफा पर पड़ल हलिअइ, अपन नजर छत दने कइले आउ हाथ सिर के निच्चे एक दोसरा से जकड़ले, तब वेर्नर हमर कमरा में प्रवेश कइलका । ऊ आराम कुरसी पर बैठ गेला, अपन छड़ी एगो कोना में धर देलका, उबासी लेलका आउ बोलला कि बहरसी झरक चल रहले ह । हम जवाब देलिअइ, कि हम मक्खी से बेचैन हकूँ - आउ हमन्हीं दुन्नु चुप हो गेलिअइ ।
"देखथिन, हमर प्रिय डाक्टर", हम कहलिअइ, "कि बिन मूर्ख लोग के दुनियाँ में बहुत बोरियत होते हल ! ... देखथिन, अइकी हमन्हीं दू गो बुद्धिमान लोग हिअइ । हमन्हीं पहिलहीं से जानऽ हिअइ, कि दुन्नु अनंत काल तक सब कुछ के बारे बहस कर सकऽ हिअइ, आउ ओहे से बहस नयँ करते जा हिअइ । हमन्हीं एक दोसरा के लगभग सब्भे गुप्त विचार जानऽ हिअइ । एक्के शब्द हमन्हीं लगी समुच्चे कहानी हइ । तीन तह के खोल (छिलका, shell) से हमन्हीं के अपन हरेक भावना के अन्न देखाय दे हइ । शोकजनक बात हमन्हीं के हास्यास्पद लगऽ हइ, हास्यास्पद बात दुखद लगऽ हइ, आउ सामान्यतः, वास्तव में, सब कुछ के मामले में हमन्हीं भावशून्य होवऽ हिअइ, खुद के छोड़के । ओहे से, भावना आउ विचार के आदान-प्रदान हमन्हीं बीच नयँ हो सकऽ हइ - एक दोसरा के बारे हमन्हीं सब कुछ जानऽ हिअइ, आउ कुछ जादे जाने लगी नयँ चाहऽ हिअइ । एक्के उपाय रह जा हइ - समाचार सुनाना । कइसनो समाचार कहथिन ।
लमगर भाषण से थक्कल हम आँख मून लेलिअइ आउ उबासी लेलिअइ ...
ऊ थोड़े देर सोचला के बाद उत्तर देलका - "अपने के बकवास में लेकिन एगो विचार हइ ।"
"दू गो !" हम उत्तर देलिअइ ।
"हमरा एगो बताथिन, हम अपने के दोसरका बता देबइ ।"
"ठीक हइ, शुरू करथिन !" हम कहलिअइ, छत दने निहारना जारी रखते आउ मने मन मुसकइते ।
"अपने के मन कर रहले ह - स्पा में आवल लोग में से केकरो बारे विस्तार से जाने के, आउ हमरा पहिलहीं से अंदाज हइ कि अपने के केकरा बारे फिकिर हइ, काहेकि अपने के बारे हुआँ परी पहिलहीं पूछताछ कइल गेले ह ।"
"डाक्टर ! हमन्हीं के पक्का कुछ नयँ बतियाय के चाही - हमन्हीं एक दोसर के मन पढ़ लेते जा हिअइ ।"
"अब दोसरका ..."
"दोसरका विचार अइकी ई हइ - हमरा मन कइलकइ कि हम अपने के कुछ सुनावे लगी बाध्य करिअइ; पहिला, काहेकि सुनना कम थकाऊ होवऽ हइ; दोसरा, श्रोता के राज के बात बतावे नयँ पड़ऽ हइ; तेसरा, दोसर के गुप्त बात जान ले सकऽ हइ; चौठा, काहेकि अपने नियन बुद्धिमान लोग, वक्ता के अपेक्षा श्रोता लोग के जादे पसीन करते जा हथिन । अब काम के बात पर आल जाय - अपने के राजकुमारी लिगोव्सकाया हमरा बारे की कहलथिन ?"
"की अपने के पक्का विश्वास हइ, कि ई बड़की राजकुमारी हलथिन ... छोटकी नयँ ? ..."
"बिलकुल पक्का ।"
"काहे ?"
"काहेकि छोटकी राजकुमारी (अर्थात् मेरी) ग्रुशनित्स्की के बारे पूछ रहलथिन हल ।"
"अपने के सूझ-बूझ के बड़गो प्रतिभा हइ । छोटकी राजकुमारी कहलथिन, कि उनका पक्का विश्वास हइ, कि फौजी ओवरकोट में ई नवयुवक के सैनिक के रैंक में पदावनति, द्वंद्वयुद्ध (duel) के कारण होले होत ..."
"हमरा आशा हइ, कि अपने उनका अइसन सुखद भ्रम में छोड़ देलथिन ..."
"जाहिर हइ ।"
"(कथानक के) शुरुआत हइ !" हम हर्षातिरेक में चिल्ला उठलिअइ, "ई कॉमेडी के उपसंहार हमन्हीं के मामला (concern) होतइ । साफ हइ कि किस्मत ई बात के ध्यान रख रहले ह कि हम बोर नयँ होइअइ ।"
"हमरा आशंका हइ", डाक्टर बोलला, "कि बेचारा ग्रुशनित्स्की अपने के शिकार बनतइ ..."
"आगू बोलथिन, डाक्टर ..."
"बड़की राजकुमारी कहलथिन, कि अपने के चेहरा उनका परिचित हइ । हम नोटिस कइलिअइ, कि शायद ऊ अपने से पितिरबुर्ग में भेंटलथिन हल, कहीं तो उच्च समाज में ... हम अपने के नाम बतइलिअइ ... ई उनका मालूम हलइ । लगऽ हइ, अपने के कहानी हुआँ परी बहुत धूम मचइलके हल ... बड़की राजकुमारी अपने के अभियान के बारे बतावे लगलथिन, उच्च समाज में पसरल अफवाह पर शायद अपन टीका-टिप्पणी जोड़ते । उनकर बेटी उत्सुकतापूर्वक सुन रहलथिन हल । उनकर कल्पना में अपने नयका फैशन के उपन्यास के हीरो बन गेलथिन हल ... हम बड़की राजकुमारी के बात के प्रत्याख्यान (खंडन) नयँ कइलिअइ, हलाँकि हम जानऽ हलिअइ, कि ऊ बकवास कर रहलथिन हँ ।"
"सुयोग्य मित्र !" हम उनका दने अपन हाथ बढ़इते कहलिअइ ।
डाक्टर एकरा प्रेम के साथ दबइलथिन आउ अपन बात जारी रखलथिन -
"अगर चाहथिन, त हम अपने के परिचय करावऽ हिअइ ..."
"हे भगमान !" हम अपन हाथ उपरे उठइते कहलिअइ, "की हीरो लोग के परिचित करावल जा हइ ? ओकन्हीं के आउ कोय दोसरा तरह से परिचित नयँ करावल जा हइ, बल्कि वास्तविक मृत्यु से अपन प्रेयसी के बचइते परिचय होवऽ हइ ..."
"त की अपने छोटकी राजकुमारी के पीछू-पीछू चक्कर लगावे (लाइन मारे) लगी चाहऽ हथिन ? ..."
"एकर विपरीत, बिलकुल एकर विपरीत ! ... डाक्टर, अंत में हमर विजय होवऽ हइ - अपने हमरा नयँ समझऽ हथिन ! ... ई बात से, बल्कि, हमरा दुख होवऽ हइ, डाक्टर", मिनट भर मौन के बाद हम बात जारी रखलिअइ, "हम कभियो अपन रहस्य के उजागर नयँ करऽ हिअइ, बल्कि हम भयंकर रूप से पसीन करऽ हिअइ, कि ओकर लोग अंदाज लगावइ, काहेकि अइसन हालत में हम जरूरत पड़ला पर हमेशे ई बात के अस्वीकार कर सकऽ हइ । लेकिन माँ आउ बेटी के बारे अपने के हमरा वर्णन करे के चाही । उनकन्हीं कइसन लोग हथिन ?"
"सर्वप्रथम, बड़की राजकुमारी - पैतालीस साल के महिला हथिन", डाक्टर उत्तर देलथिन, "उनकर पाचनशक्ति तो उत्तम हइ, लेकिन उनकर खून में खराबी हइ; गाल पर लाल धब्बा हइ । अपन आधा जिनगी ऊ मास्को में बितइलथिन हँ आउ हियाँ निष्क्रिय जीवन जीए के चलते मोटाऽ गेलथिन हँ । उनका चटकदार खिस्सा पसीन हइ आउ खुद्दे कभी-कभी अशिष्ट बात करऽ हथिन, जब उनकर बेटी घर में नयँ होवऽ हथिन । ऊ हमरा एलान कइलथिन, कि उनकर बेटी पंडुक नियन निर्दोष हथिन । हमरा ई बात से की लेना-देना हलइ ? ... हम उनका उत्तर देवे वला हलिअइ, कि ऊ निश्चिंत रहथिन, कि हम ई बात केकरो नयँ बतइबइ ! बड़की राजकुमारी वाता के इलाज करावऽ हथिन, आउ उनकर बेटी, भगमान जाने, कउची के । हम दुन्नु के दिन में दू तुरी गंधकयुक्त पानी (oxysulphuric water) पिए के आउ सप्ताह में दू तुरी तनूकृत (diluted) स्नान करे के सलाह देलिअइ । बड़की राजकुमारी, लगऽ हइ, आदेश देवे के आदी नयँ हथिन । उनका अपन बेटी के बुद्धि आउ ज्ञान के प्रति आदर हइ, जे अंगरेजी में बायरोन के पढ़लथिन हँ आउ बीजगणित जानऽ हथिन । मास्को में, लगऽ हइ, नवयुवती लोग उच्च शिक्षा के राह पर चल पड़ते गेलथिन हँ, आउ निम्मन कर रहते गेलथिन हँ, सचमुच ! हमन्हीं के पुरुष लोग साधारणतः ओतना शिष्ट नयँ होते जा हथिन, कि उनकन्हीं साथ प्रेम प्रदर्शन एगो बुधगर स्त्री के असह्य होतइ । बड़की राजकुमारी के नवयुवक लोग बहुत पसीन हइ । छोटकी ओकन्हीं के कुछ घृणा के दृष्टि से देखऽ हथिन - मास्को के आदत ! मास्को में उनकन्हीं के खाली चालीस साल के कुशाग्र बुद्धि वला लोग से मन भरऽ हइ ।
"आउ अपने कभी मास्को गेलथिन हँ, डाक्टर ?"
"हाँ, हम हुआँ कुछ प्रैक्टिस कइलिए हल ।"
"आगू बोलथिन ।"
"लेकिन हम तो, लगऽ हइ, सब कुछ कह चुकलिए ह ... हाँ ! अइकी आउ कुछ हइ - छोटकी राजकुमारी के भावना, अभिरुचि (शौक), आदि के बारे विचार-विमर्श करना पसीन हइ ... जाड़ा में एक तुरी ऊ पितिरबुर्ग गेलथिन हल, आउ ऊ उनका नयँ पसीन पड़ले हल, खास करके हुआँ के समाज - शायद, उनका भावहीन रूप से स्वागत कइल गेले हल ।"
"अपने उनकन्हीं के घर पर आझ केकरो नयँ देखलथिन ?"
"एकर विपरीत, एगो सहायक (adjutant) हलइ, तनावग्रस्त गार्ड आउ नावा-नावा आवल में से एगो महिला, जे उनकर पति के एगो रिश्तेदार हलइ, बहुत सुंदर, लेकिन लगऽ हलइ, बहुत रोगियाही ... की अपने के ओकरा से कुआँ भिर भेंट नयँ होले हल ? मँझोला कद के, सुनहरा केश, सुंदर नाक-नक्शा, चेहरा के रंग क्षयग्रस्त, आउ दहिना गाल पर कार तिल । ओकर चेहरा अपन अभिव्यक्तिशीलता से हमरा अचंभित कर देलकइ।"
"तिल !" दाँत के बीच से हम बड़बड़इलइ । "वास्तव में ?"
डाक्टर हमरा दने तकलथिन आउ सोल्लास कहलथिन, हमर छाती पर अपन हाथ रखके - "ऊ अपने के परिचित हथिन ! ..."
हमर छाती सामान्य से कहीं अधिक जोर से धड़धड़ा रहल हल ।
"अब अपने के उल्लास मनावे के पारी हइ !" हम कहलिअइ, "खाली हम अपने पर भरोसा करऽ हिअइ, अपने हमरा से विश्वासघात नयँ करथिन । हम ओकरा अभी तक नयँ देखलिए ह, लेकिन हमरा पक्का विश्वास हइ, कि अपने के बतावल नाक-नक्शा वली एक औरत के पछानऽ हिअइ, जेकरा हम पहिले कभी प्यार करऽ हलिअइ ... लेकिन ओकरा हमरा बारे एक्को शब्द नयँ बोलथिन । अगर ऊ पुच्छइ, त हमरा बारे खराब रिपोर्ट देथिन ।"
"जइसन अपने के मरजी !" कन्हा उचकइते वेर्नर कहलका ।
जब हम चल गेलिअइ, त भयंकर उदासी हमर दिल के संकुचित कर देलकइ । की भाग्य हमन्हीं के फेर से काकेशिया में साथ लइलकइ, कि ऊ जान-बूझके हियाँ अइलइ, ई जानके, कि हमरा से मोलकात हो जइतइ ? ... आउ हमन्हीं के मोलकात कइसे होतइ ? ... आउ फेर, की ई ओहे हइ ? … हमर आशंका हमरा कभियो धोखा नयँ देलक ह । संसार में अइसन कोय व्यक्ति नयँ हइ, जेकरा पर अतीत एतना शासन जमा ले होतइ, जेतना हमरा पर। अतीत के शोक चाहे खुशी के स्मृति हमर आत्मा में दस्तक दे हइ आउ ओकरा में से ओहे सब ध्वनि निकास ले हइ ... हमर सृजन मूर्खतापूर्वक होल ह, हम कुच्छो भूल नयँ पावऽ हूँ - कुच्छो नयँ !
दुपहर के भोजन के बाद लगभग छो बजे हम बुलवार (boulevard) लगी रवाना होलिअइ । हुआँ परी भीड़भाड़ हलइ । राजकुमारी अपन बेटी के साथ बेंच पर बैठल हलथिन, नवयुवक लोग से घिरल, जेकन्हीं बीच उनकन्हीं के शुभकामना देवे लगी होड़ मच्चल हलइ । हम कुछ दूर एगो दोसर बेंच पर बैठल हलिअइ, डी॰ रेजिमेंट के दू गो परिचित अफसर के रोकलिअइ ... आउ उनकन्हीं साथ कुछ तो बतियाय लगलिअइ । स्पष्टतः ई हास्यजनक हलइ, काहेकि उनकन्हीं पागल नियन खिखियाय लगलथिन । उत्सुकता छोटकी राजकुमारी के घेरले नवयुवक लोग में से कुछ के हमरा दने आकृष्ट कइलकइ । धीरे-धीरे सब कोय उनका छोड़ देते गेलइ आउ हमर दल में शामिल हो गेते गेलइ । हम चुप नयँ होलिअइ - हमर खिस्सा में मूर्खता के हद तक चतुराई हलइ, हमरा भिर से गुजर रहल विलक्षण लोग पर के व्यंग्य निर्दयता के हद तक कटु हलइ ... हम सूर्यास्त होवे तक लोग के मनोरंजन करते रहलिअइ । कइएक तुरी छोटकी राजकुमारी अपन माय के साथ हाथ में हाथ डालले हमरा भिर से गुजरलथिन, जिनकर साथ में एगो कइसनो अपंग बुजुर्ग हलइ । कइएक तुरी हमरा पर पड़ल उनकर दृष्टि से झुंझलाहट अभिव्यक्त होब करऽ हलइ, लेकिन भावशून्यता प्रकट करे के प्रयास करते ...
"ऊ अपने के की कहब करऽ हलइ ?" नवयुवक लोग में से एगो के ऊ पुछलथिन, जे नम्रता के खियाल से उनका भिर लौट गेते गेले हल । "वास्तव में बहुत मनोरंजक कहानी - युद्ध में अपन पराक्रम के बारे ? ..." ऊ ई बात काफी जोर से बोललथिन, आउ शायद, हमरा पर व्यंग्य कस्से के मंशा से । "अहा !" हम सोचलिअइ, "अपने तो वास्तव में गोसाऽ हथिन, प्यारी राजकुमारी; दम लेथिन, अभी तो आउ कुछ होतइ !"
ग्रुशनित्स्की एगो हिंसक जानवर नियन उनका अपन दृष्टि से पिछुअइते रहलइ, आउ अपन दृष्टि के उनका पर से कभी अलगे नयँ कइलकइ - हम बाजी के साथ कहऽ हिअइ, कि बिहान ऊ केकरो से बड़की राजकुमारी के पास परिचय करावे लगी विनती करतइ । ऊ बहुत खुश होथिन, काहेकि ऊ बोर हो गेलथिन हँ ।
Posted by नारायण प्रसाद at 4:46 AM
Labels: अनूदित साहित्य, उपन्यास
No comments:
Subscribe to: Post Comments (Atom)

robotstxt: allowed

filter: keep


text:
Friday, September 23, 2016
रूसी उपन्यास "आझकल के हीरो" ; भाग-2 ; 2. राजकुमारी मेरी - अध्याय-3
रूसी उपन्यास – “आझकल के हीरो”
भाग-2
2. राजकुमारी मेरी - अध्याय-3
16 मई
दू दिन के दौरान हमर काम बहुत आगू बढ़लइ । छोटकी राजकुमारी के हमरा से पक्का घृणा हइ । हमरा पर निर्दिष्ट दू-तीन चुटकुला लोग हमरा रिपोर्ट करते गेले ह, जे काफी तीक्ष्ण हइ, लेकिन साथे-साथ बहुत प्रशंसापूर्ण हइ । उनका अत्यंत विचित्र लगऽ हइ, कि हम, जे उच्च वर्ग के अभ्यस्त हिअइ, आउ पितिरबुर्ग के उनकर चचेरी-फुफेरी बहिन (cousins) आउ चाची-फूआ (aunties) लोग से एतना घनिष्ठ संबंध हइ, उनका से परिचित होवे के प्रयास नयँ करऽ हिअइ । हमन्हीं के भेंट रोज दिन बुलवार में कुआँ बिजुन होवऽ हइ । हम उनकर प्रशंसक, श्रेष्ठ सहायक (adjutants), पीयर मास्कोवासी आउ अन्य लोग के आकर्षित करे लगी अपन पूरा ताकत लगा दे हिअइ - आउ लगभग हमेशे सफलता मिल्लऽ हइ । हम हमेशे अपन घर पर अतिथि लोग से घृणा कइलिए ह, लेकिन अभी हमरा हीं रोज दिन घर भरल रहऽ हइ, लोग दुपहर आउ रात के भोजन करते जा हइ, ताश खेलते जा हइ - आउ अफसोस, हमर शैंपेन उनकर चुंबकीय आँख के शक्ति पर विजयोल्लास मनावऽ हइ !
कल्हे हमर उनका से भेंट चेलाख़ोव के दोकान पर होलइ । ऊ एगो शानदार फारसी कालीन पर मोल-जोल कर रहला हल । छोटकी राजकुमारी अपन माय के कंजूसी नयँ करे लगी समझाब करऽ हला - ई कालीन उनकर ड्रेसिंग रूम के केतना चकाचक बनइते हल ! ... हम चालीस रूबल जादे देके ओकरा खरीद लेलिअइ; आउ एकरा लगी हमरा एगो कटाक्ष के पुरस्कार मिल्लल, जेकरा में अत्यंत मनोहर क्रोध चमक रहले हल । लगभग दुपहर के भोजन के बखत हम जान-बूझके एहे कालीन के अपन चेर्केस घोड़वा के पीठ पर डालके उनकर खिड़की बिजुन से होके ले जाय लगी औडर देलिअइ । वेर्नर ऊ बखत उनकन्हीं के घर पर हलथिन आउ हमरा बतइलथिन, कि ई दृष्य के प्रभाव अत्यंत नाटकीय ढंग के हलइ । छोटकी राजकुमारी अब हमरा विरुद्ध जिहाद छेड़े लगी चाहऽ हथिन । हम एहो नोटिस कइलिअइ, कि उनकर दू गो सहायक उनकर सामने हमरा शुष्क रूप से अभिवादन करते जा हइ, हलाँकि रोज दिन ओकन्हीं हमरा हीं दुपहर के भोजन करते जा हइ ।
ग्रुशनित्स्की एगो रहस्यमय मुद्रा अपनाऽ लेलके ह - ऊ अपन हाथ के पीठ पीछू रखके चल्लऽ हइ, आउ केकरो नयँ पछानऽ हइ; ओकर गोड़ अचानक ठीक हो गेले ह, ऊ जरी सुनी लंगड़ाऽ हइ । बड़की राजकुमारी से बातचीत करे के ओकरा अवसर मिल गेलइ आउ छोटकी राजकुमारी के कइसनो प्रशंसोक्ति सुनइलकइ । देखे में लगऽ हइ, कि ऊ (छोटकी राजकुमारी) बहुत दुष्तोषणीय (नकचढ़ी) नयँ हथिन, काहेकि तखने से ओकर अभिवादन के प्रत्युत्तर अत्यंत प्यारा मुसकान के साथ दे हथिन ।
"तूँ लिगोव्स्काया से पक्का नयँ परिचित होवे लगी चाहऽ हो ?" ऊ हमरा कल्हे कहलकइ ।
"पक्का नयँ ।"
"जइसन मरजी ! स्पा बिजुन अत्यंत मनोहर घर हइ ! सब स्थानीय (अर्थात् पितिगोर्स्क के) उत्तम वर्ग के लोग हियाँ परी हथिन ..."
"हमर मित्र, हम अस्थानीय (non-local) वर्ग से भी बहुत बोर हो गेलिए ह । आउ तूँ उनकन्हीं हीं जा हो ?"
"अभी तक तो नयँ । हम छोटकी राजकुमारी के साथ दू तुरी बतिअइलिए ह, आउ एकरा से जादे (नयँ) [1], लेकिन जानऽ हो, कइसूँ घर पर जबरदस्ती भेंट देना अशिष्टता हइ, हलाँकि हियाँ परी अइसन कइल जा हइ ... बात दोसर होते हल, अगर हम स्कंधिका (epaulettes) लगइतिए हल ..."
"अरे, अरे ! ई तरह तो तूँ बहुत जादहीं रोचक हो रहलऽ ह ! तूँ बस अपन लाभदायक परिस्थिति के लाभ नयँ उठा पावऽ ह ... सैनिक ओवरकोट तो एगो भावुक तरुणी के दृष्टि में तोहरा एगो हीरो आउ शहीद बना दे हको ।"
ग्रुशनित्स्की आत्मसंतुष्टि के साथ मुसकइलइ ।
"ई कइसन बकवास हइ !" ऊ बोललइ ।
"हमरा पक्का विश्वास हइ", हम बात जारी रखलिअइ, "कि राजकुमारी तोर प्रेम में पड़ गेलथुन हँ !"
ऊ कान तक लाल हो गेलइ आउ अपन छाती फुलइलकइ ।
ओह स्वाभिमान ! तूँ तो ऊ लीवर हकहीं, जेकरा से आर्किमेडीज़ पृथ्वी के उठावे लगी चाहऽ हलथुन ! ...
"तोहरा तो हमेशे मजाक सुज्झऽ हको !" ऊ बोललइ, अइसन ढोंग करते कि ओकरा गोस्सा बर रहले ह, "पहिला, ऊ हमरा अभियो एतना कम जानऽ हथिन ..."
"औरतियन के प्यार खाली ओकन्हिंएँ से होवऽ हइ, जेकन्हीं के ओकन्हीं नयँ जानऽ हइ ।"
"लेकिन उनका हम पसीन पड़िअइ, अइसन हमर कोय अपेक्षा नयँ हइ । हमरा खाली निम्मन घर से परिचित होवे के इच्छा हइ, आउ बहुत हास्यास्पद होते हल, अगर हमरा कइसनो आशा रहते हल ... लेकिन तोहन्हीं सब, उदाहरणस्वरूप, दोसरहीं बात हकहो ! तोहन्हीं पितुरबुर्ग के विजेता - खाली एक नजर डालऽ हो, कि औरतियन पिघल जइते जा हइ ... आउ जन्नऽ हो, पिचोरिन, कि छोटकी राजकुमारी तोरा बारे की कह रहलथुन हल ?"
"की ? ऊ तोहरा से हमरा बारे कुछ बोललथुन ? ..."
"लेकिन खुश मत होवऽ । हमरा उनका साथ कइसूँ कुआँ बिजुन संयोगवश बातचीत के मौका मिललइ । उनकर तेसरा शब्द (वाक्य) हलइ – ‘ई महाशय केऽ हथिन, जिनकर अइसन अप्रिय भारी नजर हइ ? ऊ अपने के साथ हलथिन, जब ...’ उनकर चेहरा तमतमा गेलइ आउ अपन प्यारा शरारत आद पड़ गेला पर ऊ दिन के नाम बतावे लगी नयँ चहलथिन । ‘अपने के ऊ दिन के नाम बतावे के गरज नयँ हइ’, हम उनका उत्तर देलिअइ, ‘ऊ हमेशे लगी हमर स्मृति में रहतइ ... ।’ हमर मित्र, पिचोरिन ! हम तोरा बधाई नयँ दे हियो; तोरा बारे उनकर विचार खराब हको ... आउ वास्तव में ई खेद के बात हको ! काहेकि मेरी बहुत प्यारी हथिन ! ..."
ई ध्यातव्य हइ, कि ग्रुशनित्स्की ओइसन लोग में से हइ, जे, औरत के बारे बात करते बखत, जेकरा साथ ओकन्हीं मोसकिल से परिचित हइ, ओकरा 'हम्मर मेरी', 'हम्मर सोफ़ी', पुकारते जा हइ, अगर ऊ ओकन्हीं के भाग्यवश पसीन पड़ गेलइ तब । हम गंभीर मुद्रा धारण कर लेलिअइ आउ ओकरा उत्तर देलिअइ - "हाँ, ऊ खराब नयँ हथिन ... खाली सावधान रहऽ, ग्रुशनित्स्की ! रूसी तरुणी सब अधिकतर खाली आध्यात्मिक प्रेम (platonic love) के प्रोत्साहन देते जा हका, ओकरा में विवाह के बिन मिश्रण कइले; आउ आध्यात्मिक प्रेम अत्यंत कष्टदायक होवऽ हइ।
छोटकी राजकुमारी, लगऽ हइ, ओइसनकन औरतियन में से हथिन, जे चाहऽ हथिन कि उनकन्हीं के लोग मनबहलाव करते जाय । अगर तोरा बिजुन लगातार दुइयो मिनट लगी बोर हो जइता, त तो तूँ अपुनर्लभ्य रूप से मर गेलऽ । तोर चुप्पी उनकर उत्सुकता के जागृत करे के चाही, तोर बातचीत एकरा कभियो संतुष्ट नयँ करे वला । तोरा उनका हर मिनट व्याकुल करे के चाही । ऊ तोरा लगी सार्वजनिक रूप से दसो तुरी स्थापित विचार के उपेक्षा करथुन आउ एकरा बलिदान के संज्ञा देथुन, आउ एकरा लगी खुद के पुरस्कृत करे खातिर तोरा यातना देवे लगथुन, आउ बाद में बस कहथुन, कि ऊ तोरा सहन नयँ कर सकऽ हथुन । अगर तूँ उनका अपन वश में नयँ कइलऽ, त उनकर पहिला चुंबन भी तोरा दोसर चुंबन के हक नयँ देतो । ऊ तोरा साथ मन भर प्रेम प्रदर्शन करथुन, आउ करीब दू साल के बाद अपन माय के आज्ञापालन के बहाने एगो राक्षस (कुरूप व्यक्ति) के साथ विवाह कर लेथुन, आउ खुद के आश्वासन देवे लगथुन, कि ऊ दुखी हका, कि ऊ तो एक्के अदमी के प्यार करऽ हला, मतलब तोरा, लेकिन भगमान उनका ओकरा से मिलन नयँ चाहऽ हला, काहेकि ओकरा पर सैनिक के ओवरकोट हलइ, हलाँकि ई मोटगर धूसर (grey) ओवरकोट के अंदर भावुक आउ उदार हृदय धड़कऽ हलइ ..."
ग्रुशनित्स्की मुक्का से टेबुल पर प्रहार कइलकइ आउ कमरा में आगू-पीछू चहलकदमी करे लगलइ ।
हम आंतरिक रूप से खिखिअइलिअइ आउ दू तुरी मुसकइवो कइलिअइ, लेकिन ऊ, भाग्यवश, ई नोटिस नयँ कइलकइ । साफ हलइ, कि ऊ प्रेम में पड़ गेले ह, काहेकि ऊ पहिले से जादे विश्वासशील हो गेले ह । ओकर अँगुरी में स्थानीय शिल्प के कार धातु के साथ चानी के अँगूठियो देखाय दे हइ । ई हमरा संदेहजनक लगलइ ... हम एकर जाँच करे लगलिअइ, आउ की देखऽ हिअइ ? ... एकर अंदरूनी हिस्सा में बारीक अक्षर में 'मेरी' नाम अंकित हलइ, आउ पास में - ऊ दिन के तारीख, जब ऊ (मेरी) मशहूर गिलास उठइलका हल । हम अपन खोज के गुप्त रखलिअइ। हम ओकरा से जबरदस्ती कबूल करवावे लगी नयँ चाहऽ हिअइ, हम चाहऽ हिअइ, कि ऊ खुद हमरा विश्वासपात्र चुन्नइ, आउ तब हम आनंदित होबइ ...
* * * * * * * * * * * *
आझ हम लेट उठलिअइ । कुआँ दने जा हिअइ - अभी तक कोय नयँ अइले ह । बहुत गरम होवे लगलइ । उज्जर रोएँदार बादर हिम-आच्छादित पर्वत से तेजी से दौड़ रहले हल, गरज वला तूफान के आशा देलइते । माशूक पर्वत के शिखर बुत्तल मशाल नियन धुआँऽ रहले हल । एकर चारो दने साँप नियन घुड़मुड़ियाल बादर के धूसर टुकड़ी सरक रहले हल, जे अपन प्रयास में मानूँ काँटेदार झाड़ी में बझ गेला के चलते रुक गेले हल । हावा में बिजली भरल हलइ । अंगूर के लत्तर से आच्छादित वीथि (alley) में हम दूर तक चल गेलिअइ, जे गुफा तक ले जा हलइ । हम उदास हलूँ । हम गाल पर तिल वली ऊ तरुणी के बारे सोच रहलूँ हल, जेकरा बारे हमरा डाक्टर बतइलका हल ... ऊ हियाँ काहे लगी हइ ? आउ की ऊ ओहे हइ ? आउ हम काहे सोचब करऽ हिअइ, कि ई ओहे हइ ? आउ हम काहे ई मामले में आश्वस्त हिअइ ? की गाल पर तिल वली औरत कम होवऽ हइ ! अइसे सोचते हम गुफा बिजुन पहुँचलूँ । देखऽ ही - एकर मेहराब के शीतल छाया में पत्थल के बेंच पर एगो औरत बैठल हइ, पुआल के बन्नल टोप लगइले, कार शाल लपेटले, आउ अपन सिर छाती पर धइले । टोप ओकर चेहरा छिपइले हलइ । ओकर सपना में बाधा नयँ आबइ, ई सोचके हम वापिस लौटे लगी चहलिअइ, कि एतने में ऊ हमरा दने तकलकइ ।
"वेरा !" अनजाने में हम चीख उठलिअइ ।
ऊ चौंक उठलइ आउ पीयर पड़ गेलइ ।
"हम जानऽ हलियो, कि तूँ हिएँ हकऽ", ऊ कहलकइ ।
हम ओकरा भिर बैठ गेलिअइ आउ ओकर हाथ के अपन हाथ में ले लेलिअइ । बहुत पहिलहीं विस्मृत हो गेल कंपन ई मधुर स्वर सुनके हमर नस-नस में दौड़ गेल । ऊ हमर आँख में अपन गंभीर आउ शांत दृष्टि से देखलकइ । ओकर आँख में अविश्वसनीयता आउ कुछ तो तिरस्कार नियन अभिव्यक्त हो रहले हल ।
"लम्मा समय तक हमन्हीं के भेंट नयँ होलइ", हम कहलिअइ ।
"हाँ, लम्मा समय, आउ दुन्नु बहुत कुछ बदल गेते गेलिए ह ।"
"मतलब, तूँ हमरा अब नयँ प्यार करऽ हीं ? ..."
"हम शादीशुदा हिअइ !" ऊ कहलकइ ।
"फेर से ? लेकिन कुछ साल पहिलहीं एहे कारण हलइ, तइयो ..."
ऊ अपन हाथ झटकके हमर हाथ से अलगे कर लेलकइ, आउ ओकर गाल दहक उठलइ ।
"शायद तूँ अपन दोसरका पति के प्यार करऽ हीं ? ..."
ऊ उत्तर नयँ देलकइ आउ मुँह फेर लेलकइ ।
"कि ऊ बहुत ईर्ष्यालु हकउ ?"
मौन ।
"की बात हकउ ? ऊ नवयुवक, निम्मन, विशेष, धनगर हउ, आउ तूँ डरऽ हीं ..."
हम ओकरा दने तकलिअइ आउ भयभीत हो गेलिअइ । ओकर चेहरा गहरा निराशा व्यक्त कर रहले हल, आँख पर लोर चमक रहले हल ।
"हमरा बतावऽ", आखिर ऊ फुसफुसइलइ, "तोरा हमरा यातना देवे में बहुत खुशी होवऽ हको ? हमरा तो तोरा से नफरत करे के चाही । जब से हमन्हीं एक दोसरा के जानऽ हिअइ, तूँ हमरा तकलीफ के सिवाय कुच्छो नयँ देलऽ..."
ओकर स्वर में कंपन हलइ, ऊ हमरा दने झुक गेलइ आउ सिर हमर छाती पर टिका देलकइ ।
"शायद", हम सोचलिअइ, "तूँ पक्का एहे लगी हमरा प्यार करऽ हलहीं - खुशी भुल जा हइ, लेकिन तकलीफ कभियो नयँ ..."
हम ओकरा कसके आलिंगन कइलिअइ, आउ अइसीं हमन्हीं बहुत देर तक रहते गेलिअइ । आखिरकार हमन्हीं के ठोर पास अइलइ आउ गरम-गरम, आनंददायक चुंबन में मिल गेलइ । ओकर हाथ बरफ नियन ठंढा हलइ, जबकि सिर तप रहले हल । हियाँ परी हमन्हीं बीच अइसन बातचीत शुरू होलइ, जेकर कागज पर कोय मतलब नयँ होवऽ हइ, जेकरा दोहरावल नयँ जा सकऽ हइ आउ जेकरा आदो नयँ रक्खल जा सकऽ हइ । ध्वनि सब के अर्थ बदल जा हइ आउ शब्द के अर्थ व्यापक हो जा हइ, जइसन कि इटैलियन ऑपरा में होवऽ हइ ।
ऊ बिलकुल नयँ चाहऽ हइ, कि हम ओकर पति से परिचित होइअइ - ऊ लंगड़ा वृद्ध से, जेकरा पर बुलवार में खाली हमर सरसरी निगाह गेले हल । ऊ ओकरा साथ ब्याह खाली अपन बेटा खातिर कइलकइ । ऊ धनगर हइ आउ वाता से पीड़ित हइ । हम ओकरा पर एक्को व्यंग्य करे के खुद के अनुमति नयँ देलिअइ । ऊ ओकरा अपन बाप नियन सम्मान दे हइ - आउ पति के रूप में ओकरा धोखा देतइ ... सामान्यतः मानव हृदय विचित्र हइ, आउ स्त्री के तो विशेष रूप से !
वेरा के पति, सिम्योन वसिल्येविच गे...व, राजकुमारी लिगोव्स्काया के दूर के रिश्तेदार हइ । ऊ उनकर नगीच रहऽ हइ । वेरा अकसर राजकुमारी के घर जा हइ । हम ओकरा लिगोव्स्काया सब से परिचित होवे के आउ वेरा से अपन मन के हटावे खातिर छोटकी राजकुमारी के साथ प्रेम प्रदर्शन करे के वचन देलिअइ । ई तरह से हमर योजना बिगड़लइ नयँ, आउ हमरा मजा अइतइ ...
मजा ! ... हाँ, हम आत्मिक जीवन के ऊ अवधि से गुजर चुकलिए ह, जब खाली सुख खोजल जा हइ, जब दिल केकरो बहुत अधिक आउ भावावेश में प्यार करे के आवश्यकता अनुभव करऽ हइ । अभी हम खाली प्यार पावे लगी चाहऽ हिअइ, आउ ओहो कुछ लोग से । हमरा लगवो करऽ हइ, कि एगो स्थायी अनुरक्ति हमरा लगी काफी होतइ, दिल के दयनीय आदत ! ...
लेकिन हमरा लगी हमेशे एक बात विचित्र हलइ - हम कभियो अपन प्रेमिका के गुलाम नयँ होलिअइ; एकर विपरीत, हम हमेशे ओकन्हीं के इच्छा आउ दिल पर अजेय प्रभुत्व प्राप्त कइलिअइ, लेकिन एकरा बारे बिन कोय प्रयास कइले ।
काहे अइसन बात हलइ ? की ई कारण से कि हम कभियो कोय चीज के बहुत भाव (कीमत) नयँ दे हिअइ आउ ओकन्हीं मिनट-मिनट डरते रहऽ हलइ, कि हम कहीं हाथ से नयँ निकस जइअइ ? कि ई प्रबल जीव के चुंबकीय प्रभाव हइ? कि हमरा बस जिद्दी स्वभाव वली औरत से भेंट करे में सफलता नयँ मिललइ ?
ई कबूल करे के चाही, कि अपन खुद के इच्छावली औरत लोग के हम पसीन नयँ करऽ हिअइ - ई ओकन्हीं के मामला नयँ हइ ! ...
सच हइ, अब हमरा आद पड़लइ - एक तुरी, खाली एक्के तुरी, हम एगो प्रबल इच्छाशक्ति वली औरत से प्रेम कइलिए हल, जेकरा कभियो हम जीत नयँ पइलिअइ ... हमन्हीं दुश्मन के रूप में अलग होलिअइ, आउ तइयो, शायद, अगर हम पाँच साल पहिले ओकरा से मिलतिए हल, त हमन्हीं कोय दोसरे रूप में विलग होतिए हल ...
वेरा बेमार हइ, बहुत बेमार, हलाँकि ई बात के ऊ कबूल नयँ करऽ हइ, हमरा डर हइ, कि कहीं ओकरा टीबी (क्षयरोग) नयँ होवइ चाहे ऊ बेमारी, जेकरा fièvre lente [फ़्येव्र लाँत - (फ्रेंच) मंद ज्वर] कहल जा हइ - ई बेमारी रूसी बिलकुल नयँ हइ, आउ ओहे से हमन्हीं के भाषा (अर्थात् रूसी) में एकर कोय नाम नयँ हइ ।
गुफा में हमन्हीं के रहते गरज वला तूफान आ गेलइ आउ हमन्हीं के आधा घंटा जादे रुक्के पड़लइ । ऊ हमरा विश्वसनीयता के कसम खाय लगी बाध्य नयँ कइलकइ, ई नयँ पुछलकइ, कि जब से हमन्हीं अलगे होलिए हल तब से हम दोसर औरत से प्यार कइलिए हल कि नयँ ... पहिलौके बेपरवाही से हमरा पर फेर से पूरा विश्वास कइलकइ - आउ हम ओकरा धोखा नयँ देबइ । संसार में ऊ एक्के औरत हइ, जेकरा धोखा देवे के हमरा शक्ति नयँ हइ ! हम जानऽ हिअइ, कि हमन्हीं फेर से अलगे हो जइते जइबइ, आउ शायद हमेशे लगी; दुन्नु कबर तक अलग-अलग रस्ता पर जइबइ । लेकिन ओकर आदगारी हमर आत्मा में अखंड रहतइ । हम ओकरा ई बात हमेशे दोहरइलिअइ आउ ऊ हमरा पर विश्वास करऽ हइ, हलाँकि ऊ एकर उलटे बात बोलऽ हइ । आखिरकार हमन्हीं अलगे होलिअइ । हम नजर से ओकरा देर तक पीछा करते रहलिअइ, जब तक कि ओकर टोप झाड़ी आउ खड़ी चट्टान सब के बीच ओझल नयँ हो गेलइ । हमर दिल दर्दनाक रूप से संकुचित हो रहले हल, जइसन कि पहिलौका बिदाई के बखत होले हल । ओह, ई भावना हमरा केतना आनंदित कर रहले हल ! की अपन लाभदायक झंझावात के साथ जवानी हमरा पास फेर से लौटे लगी चाहऽ हइ, कि ई खाली ओकर विदाई के निगाह (farewell glance) हलइ, अंतिम उपहार - स्मृति के रूप में ? ... आउ ई सोचना हास्यास्पद हइ, कि बाह्य रूप से हम अभियो बालक हिअइ - चेहरा हलाँकि पीयर हइ, तइयो ताजा हइ; हमर देह के अंग लचीला आउ सुडौल हइ; घना बाल लहरा हइ, आँख चमकऽ हइ, खून खौलऽ हइ ...
घर लौटला पर हम घोड़ा पर सवार होलिअइ आउ ओकरा सरपट स्तेप (steppe) में दौड़इलिअइ । हमरा विरान हावा के दिशा के विरुद्ध एगो जोशीला घोड़ा पर उँचगर घास से होके सरपट जाय में बड़ी अच्छा लगऽ हइ । हम लालच से सुगंधित हावा के घोंटऽ हिअइ आउ अपन दृष्टि नीलगर-नीलगर दूरी पर डालऽ हिअइ, आउ धुँधला-धुँधला वस्तु सब के रूपरेखा समझे के प्रयास करते, जे मिनट-मिनट अधिकाधिक साफ होते जा हइ । कइसनो शोक हमर दिल पर काहे नयँ पड़ल रहइ, कइसनो बेचैनी हमर विचार के काहे नयँ यातना देइ, सब कुछ मिनट भर में गायब हो जा हइ, आत्मा में हलकापन आवऽ हइ, देह के थकावट मन के चिंता पर विजय पा ले हइ । औरत के अइसन निगाह नयँ हइ, जेकरा हम नयँ भूल सकिअइ - दक्षिणी सूरज द्वारा प्रकाशित घुँघराला पर्वतश्रेणी के दृष्टिगोचर होला पर, नीला आकाश के दृष्टिगोचर होला पर, चाहे एक खड़ी चट्टान पर से दोसरा चट्टान पर गिरते धार के अवाज सुनते ।
हमरा लगऽ हइ, कि अपन मचान (watch-towers) पर उबासी लेते कज़ाक लोग, हमरा बिन कोय जरूरत आउ उद्देश्य के सरपट अइते देखके, ई पहेली से लमगर समय तक यातना झेललकइ, काहेकि शायद, पोशाक से हमरा ओकन्हीं चेर्केस समझ गेते गेलइ । हमरा वास्तव में बोलते जा हलइ, कि घोड़ा पर सवार चेर्केस के पोशाक में कइएक कबार्दियन के तुलना में हम जादे कबार्दियन लगऽ हिअइ । आउ वस्तुतः, जाहाँ तक युद्ध के ई उत्तम पोशाक के बात हइ, हम बिलकुल छैला हिअइ - एक्को गोटा फालतू नयँ; सामान्य सजावट वला बेशकीमती हथियार, टोपी पर के रोयाँ न जादे लमगर, न छोटगर; यथासंभव चुस्त टंगत्राण (leggings) आउ बूट; उज्जर बिश्मेत [2], गहरा भूरा रंग के चेरकेस्का [3] । हम बहुत लम्मा समय तक पहाड़ी लोग के घुड़सवारी के शैली के अध्ययन कइलिए ह - काकेशिया के फैशन में घुड़सवारी के अपन कला के मान्यता दे हिअइ, आउ एकरा में अपन स्वाभिमान लगी आनंदित होवऽ हिअइ । हमरा पास चार घोड़ा हइ - एगो अपना लगी, तीन गो प्रिय मित्र सब लगी, ताकि अकेल्ले मैदान में घुम्मे-फिरे बखत बोर नयँ होता । ओकन्हीं खुशी से हमर घोड़ा लेते जा हका आउ कभियो हमर साथ-साथ घुड़सवारी नयँ करते जा हका । दुपहर के बाद छो बज चुकले हल, जब हमरा आद पड़लइ, कि दुपहर के भोजन करे के समय हो गेले ह । हमर घोड़ा थकके चूर होल हलइ । हम बाहर रोड पर अइलिअइ, जे पितिगोर्स्क से जर्मन कोलोनी जा हइ, जाहाँ परी स्पा समाज अकसर पिकनिक पर जा हइ । रोड झाड़ी के बीच घुड़मुड़िअइते जा हइ, आउ छोटकन दर्रा में उतरऽ हइ, जाहाँ परी लमगर घास के छाया में शोरगुल करते कइएक नाला बहऽ हइ। चारो दने नीला पुंज (masses) के रंगभूमि (ऐंफिथियेटर) उट्ठऽ हइ - बेश्तू, ज़्मेयिनोय, झिलिज़नोय आउ लिसोय पर्वत [4] । स्थानीय बोली में 'बाल्का' कहल जाय वला अइसनकन नाला में से एगो में उतरके हम घोड़ा के पानी पिलावे खातिर रुक गेलिअइ । एतने में रोड पर शोरगुल वला शानदार जलूस देखाय देलकइ - महिला सब घुड़सवारी के कार आउ नीला पोशाक में, पुरुष घुड़सवार लोग चेर्केस आउ निझनी-नोवगोरद [5] के शैली के मिश्रण वला पोशाक में । आगू-आगू (घोड़ा पर सवार) राजकुमारी मेरी के साथ ग्रुशनित्स्की जाब करऽ हलइ ।
स्पा के महिला सब के अभियो विश्वास हइ कि चेर्केस लोग दिन दहाड़े आक्रमण कर सकऽ हइ । शायद एहे कारण से ग्रुशनित्स्की अपन फौजी ओवरकोट पर तलवार आउ दूगो पिस्तौल लटकइले हलइ । ऊ, ई हीरो के पोशाक में, काफी हास्यास्पद लगऽ हलइ । एगो उँचगर झाड़ी हमरा ओकन्हीं से छिपइले हलइ, लेकिन पतवन के बीच से होके हम सब कोय के देख सकऽ हलिअइ आउ ओकन्हीं के चेहरा के मुद्रा से अंदाज लगा सकऽ हलिअइ, कि बातचीत भावुक हलइ । आखिरकार ओकन्हीं ढलान के नगीच अइते गेलइ; ग्रुशनित्स्की छोटकी राजकुमारी के घोड़वा के लगाम अपन हाथ में ले लेलकइ, आउ तखने हमरा ओकन्हीं के बातचीत के अंतिम भाग सुन्ने में अइलइ–
"त अपने पूरे जिनगी काकेशिया में रहे लगी चाहऽ हथिन ?" छोटकी राजकुमारी बोललथिन ।
"हमरा लगी रूस की हइ ?" उनकर साथी बोललइ, "अइसन देश में जाहाँ हजारों लोग हइ आउ ई कारण से हमरा नफरत के नजर से देखऽ हइ, काहेकि ओकन्हीं हमरा से जादे धनगर हइ, जबकि हियाँ परी - हियाँ परी ई मोटका ओवरकोट अपने से परिचित होवे में बाधा नयँ डललकइ ..."
"एकर विपरीत ...", लजाल चेहरा लाल होल राजकुमारी बोललथिन ।
ग्रुशनित्स्की के चेहरा पर खुशी झलके लगलइ । ऊ बात जारी रखलकइ -
"हियाँ परी हमर जिनगी, जंगली लोग के गोली के बीच, कोलाहल करते, अगोचर रूप से आउ तेजी से बहतइ, आउ अगर भगमान हर बरिस हमरा लगी एगो चमकीला औरतानी नजर भेजता, एगो नजर, ओकरा जइसन ..."
एतने में ओकन्हीं हमरा सामने आ जइते गेला; हम अपन घोड़वा के चाबुक लगइलिअइ आउ झाड़ी से बाहर आ गेलिअइ ...
"Mon Dieu, un Circassien!.." [मौँ दिअ, अँ सिरकासिऐँ ! … - (फ्रेंच) हे भगमान, चिर्केस ! …], राजकुमारी आतंकित होल चिल्ला उठलथिन ।
उनका बिलकुल आश्वस्त करे खातिर हम जरी झुकके फ्रेंच में जवाब देलिअइ –
"Ne craignez rien, madame, – je ne suis pas plus dangereux que votre cavalier" (न क्रेग्ने रिऐँ, मादाम - ज न स्वि पा प्ल्यू दान्जेरऽ क वोत्र कावालिए - (फ्रेंच) डरथिन नयँ, मैडम - हम अपने के साथी से जादे खतरनाक नयँ हिअइ ! ..."
ऊ उधेड़बुन में पड़ गेलथिन - लेकिन कउन कारण से ? अपन खुद के गलती से, कि ई बात से, कि हमर जवाब उनका ढीठ लगलइ ? हमर तो कामना होतइ, कि हमर दोसर मान्यता सच होबइ । ग्रुशनित्स्की हमरा पर अप्रसन्नता के दृष्टि डललकइ ।
देर शाम, मतलब लगभग एगारह बजे, हम बुलवार के लिंडेन वीथि (linden alley) में टहले लगी रवाना होलिअइ । सारा शहर सो रहले हल, खाली कुछ खिड़की में रोशनी कौंध रहले हल । तीन बगल से खड़ी चट्टान के शिखर कार देखाय देब करऽ हलइ, माशूक पर्वत के शाखा, जेकर शिखर पर अनिष्टसूचक बादर पड़ल हलइ । चान पूरब दने उग रहले हल । दूर में बरफ से आच्छादित पर्वत के रजतनुमा झालर (silver fringe) चमक रहले हल । संतरी के चिल्लाहट आउ रात भर लगी बहे लगी स्वतंत्र छोड़ देल गेल गरम झरना के शोर बारी-बारी से सुनाय देब करऽ हलइ । बीच-बीच में रस्ता पर घोड़ा के उच्च स्वर के टाप सुनाय देब करऽ हलइ, जेकर साथ-साथ नगाय तातार के गाड़ी के चर्र-चों आउ करुण तातार गीत भी । हम बेंच पर बैठ गेलिअइ आउ विचारमग्न हो गेलिअइ ... हम अपन विचार के मैत्रीपूर्ण बातचीत में उँड़ेल देवे के आवश्यकता अनुभव कइलिअइ ... लेकिन केकरा साथ ? "वेरा अभी की कर रहले होत ?" हम सोचलिअइ ... अइसन पल में ओकर हाथ दबावे खातिर हम बड़गो कीमत देवे लगी तैयार हो जइतिए हल ।
अचानक हमरा तेज आउ अनियमित कदम के आहट सुनाय दे हइ ... पक्का, ग्रुशनित्स्की होतइ ... ओहे हइ !
"काहाँ से ?"
"राजकुमारी लिगोव्स्काया के हियाँ से", ऊ बहुत शान से कहलकइ । "मेरी केतना निम्मन गावऽ हथिन ! ..."
"की तोरा ई बात मालूम हको ?" हम ओकरा कहलिअइ, "हम बाजी लगा सकऽ हियो, कि उनका ई बात मालूम नयँ, कि तूँ एगो यूंकर (कैडेट) हकहो । ऊ सोचऽ हथुन, कि तोरा पदावनत (demoted) कइल गेलो ह ..."
"हो सकऽ हइ ! हमरा एकरा से की मतलब ! ..." ऊ अन्यमनस्क रूप से कहलकइ ।
"नयँ, हम अइसीं ई बता रहलियो ह ..."
"आउ जानऽ हकहो, कि तूँ आझ उनका भयंकर रूप से नराज कर देलहो ? उनका लगलइ, कि ई अनसुनल ढिठाई हइ । हम उनका मोसकिल से विश्वास देला पइलिअइ, कि तोर लालन-पोषण बहुत निम्मन तरह से होलो ह आउ दुनियाँ के निम्मन से जानऽ हो, कि उनका अपमानित करे के तोहर कोय मंशा नयँ हो सकऽ हलइ । उनकर कहना हइ, कि तोर दृष्टि निर्लज्ज हको, कि तूँ, पक्का, खुद के बहुत उँचगर विचार के समझऽ हकहो ।"
"उनका कोय गलतफहमी नयँ हइ ... आउ तूँ उनका समर्थन करे लगी नयँ चाहऽ हकहो ?"
"खेद हइ, कि हमरा अभी ई अधिकार नयँ हइ ..."
"ओहो !" हम सोचलिअइ, "स्पष्ट हइ, कि ऊ आशान्वित हो चुकले ह ..."
"लेकिन, तोरा लगी तो बत्तर हको", ग्रुशनित्स्की बात जारी रखलकइ, "अब तो उनकन्हीं से परिचित होना मोसकिल हको - आउ खेद के बात हको ! ई सबसे मनोहर घरवन में से एक हइ, जे हमरा मालूम हइ ..."
हम मने-मन मुसकइलिअइ ।
"सबसे मनोहर घर हमरा लगी अभी अप्पन हके", उबासी लेते हम कहलिअइ, आउ जाय लगी उठ खड़ी होलिअइ।
"लेकिन कबूल करहो, कि तोरा पछतावा हको ? ..."
"कइसन बकवास हइ ! अगर हमरा मन करइ, त बिहाने हम शाम के बड़की राजकुमारी के घर जा सकऽ हिअइ..."
"देखल जाय ..."
"आउ तोरा खुश करे खातिर हम छोटकी राजकुमारी के साथ प्रेम प्रदर्शन भी करबो ..."
"हाँ, अगर ऊ तोरा साथ बात करे लगी तैयार होथुन ..."
"हम खाली ऊ पल के प्रतीक्षा करबो, जब तोर बातचीत उनका बोर लगतइ ... अलविदा ! ..."
"आउ हम घुम्मे-फिरे लगी जइबो - हमरा तो अभी कइसूँ नीन नयँ अइतो ... सुन्नऽ, बेहतर हइ कि रेस्तोराँ चल्लल जाय, हुआँ जूआ होब करऽ होतइ ... हमरा आझ जोरदार सनसनी के जरूरत हइ ..."
"जूआ में तोर हार के कामना ..."
हम घर रवाना हो गेलिअइ ।
Posted by नारायण प्रसाद at 7:58 PM
Labels: अनूदित साहित्य, उपन्यास
No comments:
Subscribe to: Post Comments (Atom)


text:
Friday, November 27, 2015
रूसी उपन्यास ‘कालापानी’ में क्रमांकानुसार टिप्पणी
रूसी उपन्यास ‘कालापानी’ में क्रमांकानुसार टिप्पणी
[1] रूसी में दू स्वर "ы" आउ "и" के उच्चारण लगभग देवनागरी में "इ" के समान होवऽ हइ, जेकरा में से दोसरका के उच्चारण ह्रस्व इ आउ दीर्घ ई के बीच मध्यम रूप से होवऽ हइ, जबकि पहिलौका के समतुल्य (equivalent) देवनागरी में कोय चिह्न नयँ हइ । अतः ई दुन्नु के अंतर, अंतरजाल (इंटरनेट) पर से या कोय रूसी व्यक्ति से समझल जा सकऽ हइ ।
[2] अभागल - कठोर श्रम के कारावास से दंडित आउ निर्वासित लोग के साधारणतः रूसी कृषक वर्ग अइसीं पुकारऽ हलइ ।
[1] क्वास - एगो रूसी किण्वित (fermented) पेय, जे राइ के आटा, चाहे जौ के रोटी से बन्नल होवऽ हइ (kvas - a Russian fermented drink made from rye flour or bread with malt); राइ - गोहूम नियन एगो अनाज के पौधा जे खराब मट्टी आउ कमती तापमान के सहन कर ले हइ । (rye - a wheat-like cereal plant which tolerates poor soils and low temperatures.)
[2] कान्तोनिस्त - (रूस में उनइसमी शताब्दी के पूर्वार्द्ध में) सैनिक के पुत्र, जेकर रजिस्ट्रेशन जन्म के दिन से मिलिट्री विभाग में कइल जा हलइ, आउ सेना में सेवा करे लगी बाध्य होवऽ हलइ, विशेष लोअर मिलट्री स्कूल में ।
[1] एम्-त्स्की - संदर्भ हइ अलिक्सांद्र मिरेत्स्की के, जे रूसी शासन के विरुद्ध क्रांतिकारी षड्यंत्र में भाग लेलके हल । सन् 1846 में ओकरा दस साल के कठोर श्रम सहित कारावास के दंड मिलले हल ।
[2] स्तारोदूब्ये - ई चेर्निगोव गुबेर्निया (प्रांत) के प्रदेश हलइ, प्राचीन आस्था (Old Belief) के केंद्र । रस्कोलनिक (भिन्न-मतावलंबी) लोग, अत्याचार से आत्मरक्षा हेतु स्तारोदूब्ये से भाग गेते गेलइ आउ सोझ नद्दी पर के वेतका द्वीप पर जाके बस गेते गेलइ, जाहाँ से, सन् 1764 में, तत्कालीन रूसी साम्राज्ञी एकातेरिना द्वितीय (Catherine II) के आदेशानुसार, भगा देवल गेलइ आउ ओकन्हीं फेर से स्तारोदूब्ये चल अइते गेलइ ।
Old Believers - विस्तृत विवरण खातिर देखल जाय: Susan Wiley Hardwick (1993): Russian Refuge: Religion, Migration, and Settlement on the North American Pacific Rim; University of Chicago Press; Chicago and London; 237 pp. सूसन हार्डविक द्वारा एकरा में छो गो बहुत कम अध्ययन कइल गेल क्रिश्चियन संप्रदाय के बारे में विवरण देल गेले ह - Baptists, Pentecostals, Molokans, Doukhobors, Old Believers, and Orthodox believers. रूसी प्रशासन द्वारा धार्मिक रूप से सतावल ई लोग, सन् 1987 में, रूसी राष्ट्रपति मिखाइल गोर्बाचोव द्वारा सोवियत संघ के छोड़े के अनुमति मिल गेला पर, उत्तरी अमेरिका आउ कनाडा में लाखो के संख्या में प्रवास करके शरणार्थी के रूप में प्रवेशाज्ञा सहित बस गेते गेलइ ।
[3] पिलमेनी - एगो साइबेरियाई भोजन जे आटा में सिझावल टुकड़ा-टुकड़ा कइल बीफ़, भेड़ के मांस, चाहे सूअर के मांस से भरके उबालल, छौंकल, चाहे शोरबा के साथ परसल जा हइ ।
[4] कज़ान के सिरोता - कज़ान रूस के एगो प्रांत के नाम हइ । रूसी शब्द "सिरोता" के अर्थ हइ अनाथ । हियाँ "सिरोत्किन" नाम के व्यंग्यात्मक रूप से व्युत्पत्ति बतावल गेले ह । "कज़ान के सिरोता" के अर्थ होवऽ हइ - अइसन अदमी, जे फट्टल-चिट्टल पेन्हले बिलकुल गरीब-दुखिया नियन व्यवहार करऽ हइ, ताकि लोग के ओकरा पर दया आउ सहानुभूति उत्पन्न होवइ । "सिरोता" के ऊनार्थक हइ "सिरोत्का" । एकरा में "-इन" प्रत्यय लगइला पर व्यक्तिवाचक शब्द बन जा हइ ।
[5] वृत्त के क्षेत्रफल के आकलन (quadrature of a circle) - वृत्त के क्षेत्रफल ओकर त्रिज्या के वर्ग के एगो अचर संख्या से गुणा करके प्राप्त कइल जा हइ, लेकिन ई संख्या, जेकरा ग्रीक अक्षर π (पाई) से निरूपित कइल जा हइ, एगो अपरिमेय संख्या हइ । ई संख्या के यथार्थ रूप से निरूपित नयँ कइल जा सकऽ हइ, लेकिन हाँ, वांछित रूप से जेतना सन्निकट चाही ओतना सन्निकट मान निकालल जा सकऽ हइ । दशमलव के दू अंक तक एकर मान 3.14 होवऽ हइ, पाँच अंक तक 3.14159 आउ चौदह अंक तक 3.14159265358979 (देखल जाय - अंतरजाल पर π के मान) ।
[1] श्तोफ़ - सन् 1918 के पहिले रूस में प्रचलित द्रव के आयतन के एगो ईकाई, जे लगभग 1.2 लीटर के होवऽ हइ ।
[2] पर्वत-प्रवचन (Sermon on the Mount) - नवविधान के मैथ्यू गोस्पेल के अध्याय 5 से 7 तक में ईसा मसीह के धर्मोपदेश के पर्वत-प्रवचन से जानल जा हइ । संक्षिप्त विवरण ल्यूक गोस्पेल (6:20-49) में भी हइ ।
[3] मैथ्यू (6:12,14,15), (5:44).
[4] Gogol's Jew Yankel in "Taras Bulba": "Taras Bulba" (1835), by Russian writer Nikolay Gogol, is a story about the Cossack revolt against the Poles; Yankel , featured in chapters 10 and 11, is largely a negative stereotype of the Jewish people: He is avaricious, dirty, cowardly, willing to do practically anything for money, and so on.
[1]
[2]
[3]
[4]
[5] He was a monster; a moral Quasimodo: Quasimodo is the central character in French writer Victor Hugo's very popular 1831 novel Notre-Dame de Paris (The Hunchback of Notre Dame); his name became synonymous with physical ugliness and deformity. Dostoevsky wrote a foreword to and published a Russian translation of the novel in the September 1862 issue of Vremya (Time).
[6]
[7]
[1] संदर्भ हइ - मुरव्योवा, आन्नेनकोवा आउ फ़ोनविज़िना के, जे सश्रम कारावास से दंडित पति के साथ में गेते गेला हल, जेनकन्हीं के अइसन दंड तत्कालीन रूसी त्सार के विरुद्ध सन् 1825 के दिसंबर विद्रोह में भाग लेवे के कारण मिलले हल । दस्तयेव्स्की के ओनकन्हीं से भेंट ओम्स्क जाय के रस्ता में तोबोल्स्क में होले हल ।
[2] This is a reference to the theory of "rational egoism", developed by Russian radical Nikolay Chernyshevsky; he introduced the theory in "The Anthropological Principle in Philosophy" (1860) and used it in his novel “What Is to Be Done?” (1863). Chernyshevsky was influenced by the work of German philosopher LudWig Feuerbach (1804-1872) and other radical philosophers. Rational egoism essentially argues that an enlightened, reasonable man is fundamentally selfish, never acting against his own best interests, and that he wants to live in a beautiful, harmonious environment. To achieve harmony, it is in man's best interest to be kind and to take care of other people's needs; this way everyone gets what he wants-harmony and a utopia on Earth. However, this is possible only if everyone is enlightened as to their own best interests. Dostoevsky strongly disagreed with this idea; his "Notes from Underground" (1864) is an argument against rational egoism.
[3]
[4]
[5] बलालाइका - गिटार नियन एगो रूसी वाद्ययंत्र जे तिकोना आकार के होवऽ हइ आउ साधारणतः जेकरा में तीन तार रहऽ हइ; तितारा ।
[1] संदर्भ हइ - लेखक एस॰ दुरोव के, जेकरा पेत्राशेव्स्की के द्वारा संचालित क्रांतिकारी दल के सदस्य होवे के कारण दस्तयेव्स्की के साथे-साथ दंडित कइल गेले हल ।
[2] संदर्भ हइ - जे॰ बोगुस्लाव्स्की, एगो पोलिस्तानी क्रांतिकारी के, जेकरा सन् 1849 में कठोर सश्रम कारावास के दंड सुनावल गेले हल ।
[3] दे॰ - नोट-2; भाग-1; अध्याय-2.
[1] "चे-व" - अर्थात् चेर्निगोव शहर, उत्तरी यूक्रेन में चेर्निगोव प्रांत के राजधानी । "का-व" - एक पल के बादे उल्लेख कइल, "कीव" शहर के द्योतक हइ ।
[2] भगमान के छवि - दे॰ बाइबिल के प्राचीन विधान (Old Testamemt) के उत्पत्ति (Genesis ) प्रकरण - 1:26 -" फेर भगमान कहलथिन, हम मनुष्य के अपन स्वरूप के अनुसार अपन समानता में बनइअइ ।' ..." (https://www.wbtcindia.com/bibledownloads/hindi_bible/HIN%20OT.pdf)
[1] दे॰ बाइबिल के प्राचीन विधान (Old Testament) के निर्गमन (Exodus) प्रकरण - अध्याय 12-14, जेकरा में मिस्र से यहूदी सब के पलायन के कहानी हइ ।
[2] दे॰ भाग-1, अध्याय-6.
[3] स्बितेन - एक प्रकार के चाय, जे बेरी, फल, मसाला आदि से बनावल जा हइ आउ मध से मिट्ठा कइल रहऽ हइ ।
[4] कान्तोनिस्त - दे॰ भाग-1, अध्याय-2, नोट-2.
[5] आर॰ - संदर्भ हइ "रिगा" शहर के, जे अभी लातविया के राजधानी हइ, लेकिन प्योत्र महान (1672-1725) द्वारा रूसी साम्राज्य में मिला लेवल गेले हल ।
[6] ज़ेर्त्सालो (zertsalo) - उपरे दू सिर वला चील (eagle) के साथ दर्पण वला ग्लास के तीन फलक (sides) वला पिरामिड, जे 1917 के पहिले हरेक रूसी अधिकारी के डेस्क पर रहऽ हलइ । ई रूसी सम्राट् प्योत्र महान (1672-1725) द्वारा स्थापित कइल गेले हल - विधि आउ व्यवस्था के प्रतीक के रूप में ।
[1] उपवास तोड़ना - परंपरागत चर्च में, क्रिस्मस उत्सव के पहिले चालीस दिन के उपवास रक्खल जा हइ ।
[2] क्रिस्मस के बखत फर्श पर पुआल बिछावे के रिवाज हलइ, जे ऊ चरनी (manger) के प्रतीक हलइ जेकरा में क्राइस्ट पैदा होलथिन हल (दे॰ ल्यूक 2:11-16) ।
[3] स्त्र्यापकी - "स्त्र्यापका" के बहु॰, स्त्री रसोइया - दे॰ भाग-1, अध्याय-5.
[4] "पोवरोव !" - पोवर (= पुरुष रसोइया) के कर्म कारक के बहु॰ रूप; दे॰ भाग-1, अध्याय-5.
[1] पहिला नाटक मंचन – अपन संस्मरण "कठोर श्रम में (1846-57)" में स्ज़िमोन तोकारज़ेव्स्की, जे ओम्स्क के जेल में पोलिस्तानी कैदी में से एक हलइ, उल्लेख करऽ हइ कि "तात्कालिक अभिनेता लोग लेखक फ़्योदर दस्तयेव्स्की के, आवश्यकता पड़े पर थियेटर में कइसे बोलल जाय, एकरा बारे निर्देशन करे के, निवेदन करते गेले हल" ।
[2] फ़िलात्का आउ मिरोश्का - दू प्रतिद्वंद्वी - पी॰जी॰ ग्रिगोर्येव (1807-54) के एगो लोकप्रिय नाटिका, जेकर पहिला मंचन पितिरबुर्ग में सन् 1831 में कइल गेले हल ।
[3] रूस में क्रिस्मस के उत्सव बारह दिन तक चल्लऽ हइ, जेकर शुरुआत क्रिस्मस के दिन होवऽ हइ आउ बरहमा (बारहवाँ) दिन के रात तक रहऽ हइ ।
[4] लेपोरेल्लो (Leporello) - मोज़ार्ट के ऑपरा (गीति-नाट्य) में दोन जियोवानी (Don Giovanni) के नौकर ।
[5] ग्लिनका - कमरिंस्कया एगो तीव्र रूसी लोकनृत्य हइ । संगीतकार मिख़ाइल ग्लिनका (1804-57) वाद्यवृंद (ऑर्किस्ट्रा) लगी एगो प्रसिद्ध कमरिंस्कया लिखलका हल, जेकर पहिला शो सन् 1848 में होले हल ।
[1] ते-क - संदर्भ तोबोल्स्क से संबंधित हइ ।
[1] जर्मन नियम - सामान्य रूसी जनता लगी, "जर्मन" के मतलब होवऽ हइ ऊ, जे कुच्छो विदेशी चाहे अपरिचित हइ।
[2] बपतिस्माप्राप्त कल्मीक - कल्मीक पश्चिमी मंगोलिया के लोग हइ, जे काकेशिया (Caucasus) के उत्तर में कैस्पियन सागर के पश्चिमी तट पर बस गेते गेले हल ।
[3] नोज़्द्र्योव (Nozdryov) एगो जोरदार आउ डींग हाँके वला पात्र हइ - प्रसिद्ध रूसी लेखक निकोलाय गोगल (1809-1852) के "मृत आत्मा" (Dead Souls) नामक उपन्यास के । नोज़्द्र्योव के हँसते बखत ओकर गाल थरथरा हइ आउ हँसी अइसन जोरदार हइ कि एगो पड़ोसी, जे दू दरवाजा के पीछू तीन कमरा दूर सुत्तल हइ, बिछौना पर से उछलके बइठ जा हइ (अध्याय-4) ।
[4] "किंवदंती ताजा हइ” - ई रूसी कवि आउ कूटनीतिज्ञ अलिक्सांद्र ग्रिबोयेदोव (1795-1829) के प्रसिद्ध नाटक "गोरे आत ऊमा" (बुद्धि से विपत्ति) से एगो उद्धरण हइ (अंक-2, दृश्य-2, पंक्ति-100, संपूर्ण ग्रंथावली, तीन खंड में, खंड-1; सांक्त-पितिरबुर्ग; 1995) । ई नाटक के कइएक वाक्य कहावत बन चुकले ह ।
[5] मानिलोव - मानिलोव प्रसिद्ध रूसी लेखक निकोलाय गोगल (1809-1852) के "मृत आत्मा" (Dead Souls) नामक उपन्यास के एगो पात्र हइ, जे कोमलहृदय, भावुक आउ तुच्छ जमींदार हइ ।
[1] दे॰ भाग-1, अध्याय-4.
[2] मार्किज़ द साद आउ ब्रैंविल्ये - (1) मार्किज़ द साद (Marquis de Sade)अथवा कौंत दोनात्यैं-आल्फ़ोंज़-फ़्राँस्वा द साद (Comte Donatien-Alphonse-François de Sade ) (1740-1814) एगो सुप्रसिद्ध फ्रेंच उपन्यासकार हलइ, जे दर्शन, कामुकता, आउ हिंसा के मिश्रण वला उपन्यास लिक्खऽ हलइ । ओकर तर्क हलइ कि यौनविकृति आउ क्रूरता दुन्नु के प्रकृति में अस्तित्व हइ, ओहे से ई दुन्नु स्वाभाविक हइ । ओकरा अकसर विभिन्न यौन अपराध लगी जेल जाय पड़ले हल । ओकरे नाम से सादवाद (Sadism) शब्द बनले ह, जे एगो अइसन यौनविकृति हइ, जेकरा में क्रूरता के साथ यौनशोषण करे में खुशी मिल्लऽ हइ । (2) मारी मादलैन मार्गेरित दोब्रे ब्रैंविल्ये (Marie-Madeleine-Marguerite d'Aubray Brinvilliers) अथवा मार्किज़ द ब्रैंविल्ये (Marquise de Brinvilliers)(c. 1630-1676) एगो बदनाम फ्रेंच महिला कैदी, जे अपन पोशन (potion - एगो द्रव जे स्वास्थ्य-लाभकारी, जादुई, चाहे जहरीला गुण वला होवऽ हइ) के पहिले अस्पताल के गरीब लोग आउ अपन नौकरानी पर अजमइलकइ, आउ फेर अपन बाप, दुन्नु भाय आउ बहिन पर । ओकरा कैद करके मोकदमा चलावल गेलइ आउ ओकर सिर काट लेल गेलइ ।
[3] सन् 1830 के भूतपूर्व सेना - अर्थात् सन् 1830 के पोलिस्तिनी विद्रोह के सेना, जे नवंबर विद्रोह से प्रसिद्ध हइ, आउ 1830-31 के परिणामी (resulting) पोलिस्तिनी-रूसी युद्ध ।
[4] कमरिंस्कया - दे॰ भाग-1, अध्याय-11, नोट-5.
[1] पवित्र सप्ताह (Holy Week) - क्रिश्चियन धर्म में, ईस्टर के ठीक पहिले वला सप्ताह । ईस्टर या पुनर्जीवन रविवार (Resurrection Sunday) क्रिश्चियन लोग के एगो पर्व हइ, जे ईसा मसीह के शूली चढ़ावे के दिन (शुक्रवार) से तीसरा दिन के पुनर्जीवित हो जाय के खुशी में मनावल जा हइ ।
[2] रॉबिन्सन क्रूसो - डैनियल डिफ़ो (Daniel Defoe) के अंग्रेज़ी उपन्यास "The Life and Strange Surprizing Adventures of Robinson Crusoe" (1719) के स्कॉटलैंड वासी नाविक अलेक्ज़ेंडर सेलकर्क (Alexander Selkirk) के अनुभव पर आधारित मानल जा हइ, जे सन् 1704 में निवेदन कइलके हल कि ओकरा एगो निर्जन टापू के तट पर छोड़ देल जाय, आउ जेकरा पाँच साल बाद बचा लेल गेलइ ।
[3] यूर्ता - पारम्परिक रूप से मध्य एशिया (मंगोलिया, साइबेरिया आउ तुर्की) के स्टेप में खानाबदोश लोग द्वारा प्रयुक्त ढोवे लायक, वृत्ताकार टेंट, जे फेल्ट चाहे चमड़ा के बन्नल होवऽ हइ ।
[1] सेंट पीटर दिवस - 29 जून, जे सेंट पीटर आउ पॉल के भोज दिवस हइ ।
[2] अस्तबल में एगो बकरा रक्खे के जरूरत हलइ - परंपरा के अनुसार अस्तबल में बकरा रक्खल जा हइ, काहेकि एकरा से भड़कैल घोड़ा पर शांतिकारक प्रभाव पड़ऽ हइ ।
[1] ते-व्स्की - संदर्भ हइ स्ज़िमोन तोकार्ज़ेव्स्की (Szymon Tokarzewski: 1823-1890) के, जे पोलिस्तानी कृषक संस्था के सदस्य हलइ, जे दासप्रथा के विरुद्ध संघर्ष कइलके हल । ओम्स्क जेल में बितावल दिन आउ दस्तयेव्स्की के साथ संबंध के संस्मरण सन् 1857 में लिक्खल गेले हल, जेकर प्रकाशन सन् 1907 में कइल गेलइ । एकर द्वितीय संस्करण सन् 1908 में निकसलइ जेकरा में पूर्व संस्करण के कुछ अंश सेंशरशिप द्वारा हटा देवल गेलइ ।
सन् 1907 में ई लेखक के पुस्तक प्रकाशित होले हल – “Siedem Lat Katorgi” (कातोर्गा के सात वर्ष) ।
[2] व्यूह के बीच दौड़ना (run the gauntlet) - एगो मिलिट्री दंड, जेकरा में डंडा लेले पीठ पर फटका (प्रहार) लगावे लगी तैयार लोग के दू कतार के बीच से अपराधी के दौड़े पड़ऽ हलइ ।
[1] Saint Anne on the sword: The Order of St. Anne was founded in 1735 by Karl Friedrich, Duke of Schleswig-Holstein, in honor of his wife, Anna Petrovna, daughter of the Russian emperor Peter the Great. The fourth (lowest) class of the order was a medal attached to the hilt of the sword.
[2] बे-स्की - बे-स्की, बे-की, कहीं पर खाली बे॰ से द्योतित, पोलिस्तानी क्रांतिकारी जोसेफ़ बोगुस्लाव्स्की (Joszef Boguslawski) से संबंधित हइ ।
[3] झे-की - संदर्भ हइ जोसेफ़ झोचोव्स्की (1800-1851), इतिहास आउ प्राकृतिक विज्ञान के शिक्षक के । सन् 1848 के वारसा विद्रोह में भाग लेवे खातिर ओकरा मृत्युदंड सुनावल गेलइ । ई दंड बाद में दस बरिस के कठोर सश्रम कारावास में बदल देल गेलइ । झोचोव्स्की के ओम्स्क के जेल में सन् 1851 में मृत्यु हो गेलइ ।
[4] उ-गोर्स्क - मतलब, उस्त-कमेनोगोर्स्क, रूसी सम्राट् प्योत्र महान (1672-1725) द्वारा स्थापित एगो किला आउ व्यापार केंद्र, जे अभी पूर्वी कज़ाख़्स्तान में हइ ।
[5] एगो उच्चकुलीन के दंड देल जा रहले ह - रूसी कुलीन घराना के एगो विशेषाधिकार हलइ - शारीरिक दंड से मुक्ति, लेकिन अपवाद हो सकऽ हलइ, जइसन कि ई मामले में । ओहे से कैदी लोग के उत्सुकता हलइ ।
[6] उच्चकुलीन निर्वासित लोग के बड़गो समूह - संदर्भ हइ सन् 1825 के दिसंबर विद्रोही (Decembrists) के । दिसंबर विद्रोही पितिरबुर्ग के सुधारवादी अभिजातवर्गीय (reformist aristocrats)लोग के समूह के सदस्य हलइ, जे सम्राट् अलिक्सांद्र प्रथम के अचानक मृत्यु के बाद, 14 दिसंबर 1825 के विद्रोह पर उतर गेते गेलइ, ई माँग के साथ कि रूस एगो संवैधानिक राजतंत्र (constitutional monarchy) बना देल जाय । ई विद्रोह के क्रूरतापूर्वक कुचल देल गेलइ, पाँच नेता के फाँसी दे देल गेलइ, आउ एक सो से अधिक के साइबेरिया निर्वासित कर देल गेलइ ।
[7] हाल के अतीत दीर्घकाल में (in recent long-past time) - ई विचित्र अभिव्यक्ति से दस्तयेव्स्की के कहे के मतलब हइ, कि ऊ पुरनका कैदी लोग के नियम के वर्णन कर रहला ह, जे वर्तमान में बदलके बेहतर हो चुकले ह; तुलना कइल जाय - भाग-2; अध्याय-3 के प्रारंभ में लेखक के टिप्पणी । कुछ विद्वान के मत में, ई विचित्र अभिव्यक्ति सेंसर के संतुष्टि खातिर हलइ, जे पुस्तक के प्रकाशन के अनुमोदन नयँ करते हल, अगर ओकन्हीं के विचार से ई वर्णन वर्तमान बुराई से संबंधित होते हल ।
[1] नमकीन कान वला - "नमकीन कान वला" (salt-eared)मूल रूप से यूराल के पास पूर्वी रूस में पेर्म क्षेत्र के निवासी लोग खातिर प्रयोग में हलइ । किंवदंती के अनुसार, जे लोग नमक के खदान में हुआँ काम करऽ हलइ, ओकन्हीं के कान नमक के बोरा ढोवे के चलते नमक के असर से बड़गर आउ लाल हो जा हलइ ।
[1] पायोनियर - दे॰ भाग-1 ; अध्याय-6.
Posted by नारायण प्रसाद at 12:11 AM No comments: Links to this post
Labels: अनूदित साहित्य, उपन्यास
Subscribe to: Posts (Atom)